text:
Azerbaýjanyň daşary işler ministri ýurduň taryhynda ilkinji gezek resmi sapar bilen Ysraýyla bardy.
Duşenbe güni Elmar Mamadýarow Ysraýylyň prezidenti Şemon Peres bilen duşuşdy. Şeýle-de Mamadýarow dört günlik saparynyň ilkinji gününde Ysraýylyň parlamentiniň daşary işler boýunça komitetiniň başlygy Awigdor Liberman bilen hem gepleşikleri geçirdi.
Azerbaýjanyň Daşary işler ministrligi gepleşikleriň dowamynda iki taraplaýyn özara gatnaşyklaryň, Ýakyn Günodgardaky ýagdaýlaryň maslahat edilendigini aýdýar.
Ýekşenbe güni Ramallahda Mamedýarow Palestina awtonomiýasynyň daşary işler ministri Riýad al-Maliki bilen hem duşuşdy.


c: text/html

text:
2017-nji ýylyň ikinji ýarymynda Nokia kompaniýasy Android platformasynda işlejek täze smartfonlary bilen telefon bazaryna dolanar. Bu barada RBC habar berýär.
2013-nji ýylda Microsoft kompaniýasy 5.44 mlrd ýewro Nokia kompaniýasyny satyn alypdy, Microsoft ilki bada Nokia brendiniň Lumia modellerini satyp, soňrak Nokia brendinden ýüz öwürip, diňe Lumia ady bilen smartfonlary satyp başlapdy. Şondan bäri Nokia brendinde hiç bir smartfon satuwa çykmady. Ýaňy-ýakynda bolsa, Microsoft kopmaniýasyndan HMD Global kompanìýasy Nokia brendini doly satyn alyp, Nokia brendinde täze telefonlary satuwa çykarjakdygyny aýtdy.
Nokia täze smartfonlary Barselonada geçiriljek MWC 2017 (Mobile World Congresse) sergisinde köpçülige hödürlener we indiki ýylyň ikinji ýarymyndan satuwa çykarylar.
Bu beýik kompaniýanyň telefonlaryny tanamaýan ýok bolsa gerek.

robotstxt: allowed

filter: keep


text:
Owganystanyň resmileri söweşijileriň Logar welaýatynyň etrap häkiminiň edarasyna hüjüm etmegi netijesinde azyndan sekiz adamyň, şol sanda azyndan alty “Talyban” söweşijisiniň öldürilendigini aýdýarlar.
Logar welaýat häkimi Mohammad Halim Fedaýeniň Azatlyk Radiosyna aýtmagyna görä, Çarh etrabynyň baş administrasiýasyna edilen hüjümden soň bolan çaknyşyklarda owgan howpsuzlyk güýçleri alty “Talyban” söweşijisini öldürdi.
Fedaýi çaknyşyklaryň 1-nji awgustda daňdan gürrüňi edilýän döwlet edarasynyň golaýynda bombaly ulagyň partladylmagy netijesinde başlaandygyny aýdýar.
Şeýle-de, ol iki sagat dowam eden çaknyşyklarda owgan howpsuzlyk güýçleriniň bir ofiseriniň ýaralanandygyny belledi.
“Talyban” hereketi öz söweşijileriniň etrap häkimini we başga-da 41 polisiýa ofiserini öldürendigini öňe sürdi.


text:
Çarşenbe güni Yragyň parlament spikeri Osama al-Nujaifi dürli syýasy we etniki toparlaryň milli barlyşyk barada geçirmekçi bolan maslahatynyň yza süýşürilýändigini mälim etdi.
Ol şu hepdäniň penşenbe gününe planlaşdyrylan bu maslahatyň edil häzir ýagdaýy has-da dartgynlaşdyrmagynyň mümkindigini aýtdy. Ýöne ol bu barlyşyk maslahatynyň indi haçan geçirilip bilinjekdigi barada belli bir garaýşy öňe sürmedi.
Soňky wagtlar Yragyň sünni toparlary şaýylaryň agdyklyk edýän hökümetini sünni syýasatçylaryna basyş görkezmekde we olary gyraklatmakda aýyplap gelýärler.
Kürdüstan regionynyň syýasatçylaram bu regionyň statusy we nebit ýataklarynyň eýeçiligi bilen bagly meselede merkezi hökümet bilen umymy bir dil tapyp bilmän gelýärler.


text:
Eýranyň baş ruhany lideri aýatolla Ali Hameneýi barlyşyksyz we çeýe bolmadyk berk syýasatyň tarapdary hökmünde öz ýakasyny tanadan ýolbaşçy. Emma ol halkara diplomatik gatnaşyklaryna degişli meselede öz pozisiýasyny ýumşadana meňzeýär.
“Men dogry diplomatik hereketlere garşy däl. Men mundan birnäçe ýyl ozal gahrymançylykly çeýelik diýlen düşünjä ynanýaryn” diýip, Hameneýi 17-nji sentýabrda Eýran rewolýusiýasynyň ”Sakçylar gwardiýasynyň” öňünde eden çykyşynda aýtdy. Bu barada Eýranyň metbugaty habar berdi.
Hameneýi Tähran öz prinsiplerine daýanýan bolsa, bu taktika “gaty gowudyr we zerurdyr” diýip öz pozisiýasyny ýene-de bir gezek tekrarlady.
Gowulyga umyt
Hameneýiniň bu çykyşy Günbatar bilen gatnaşyklary gowulandyrmagy we Tähranyň ýadro programmasyny has aýdyňlaşdyrmagy wada beren prezident Hassan Rohaniniň halkara arenasynda öz diplomatik tagallalaryny güýçlendirmegine goldaw hökmünde kabul edildi.
Prezident Rohaniniň we daşary işler ministri Mohammad Jawad Zarifiň indiki hepdede BMG-niň Baş Assambleýasynda diplomatik gepleşikler boýunça beýleki ýurtlaryň edýän tagallalaryna goşulmagyna garaşylýar.
Käbir günbatarly habar serişdeleri Rohaniniň ABŞ-nyň prezidenti Barak Obama bilen duşuşmagy ähtimal diýen çaklamalary hem öňe sürýärler. Obama ýakynda iki ýurduň prezidentleriniň özara hat alşandyklaryny mälim etdi.
Gepleşikleriň boljagy tassyklanmady
Emma Eýranyň Daşary işler ministrliginiň metbugat wekili Marzieh Afkhamyň sişenbe güni aýtmagyna görä, Eýranyň resmileriniň Birleşen Ştatalara etjek saparynyň gün tertibinde şeýle duşuşyk göz öňünde tutulmaýar.
Marziýeh Afkham Obamanyň Rohanini saýlawlardaky ýeňiş bilen gutlap hat iberendigini aýtdy, emma Rohaniniň ABŞ bilen göni gepleşik geçirmegine Hameneýiniň rugsat berendigini tassyklamady
.
15-nji sentýabrda Ak tamyň metbugat wekili Jaý Karneý Obama bilen Rohaniniň arasynda gepleşik geçirilmeginiň göz öňünde tutulmaýandygyny aýtdy. Olaryň ikisiniň-de BMG-niň Baş Assambleýasynda bir günüň dowamynda çykyş etmegi planlaşdyrylýar.
ABŞ-Eýran gatnaşyklary
Jaý Karneýiň aýtmagyna görä, ABŞ Eýranyň ýadro krizisinden umumy çykalga tapmak meselesinde Rohani bilen işleşmäge taýýar.
Rohaniniň iýul aýyndaky saýlawlarda ýeňiş gazanmagy we onuň dünýä ýurtlary bilen gepleşikleri janlandyrmagy wada bermegi ýadro krizisinden çykalganyň tapyljagyna we Eýranyň ABŞ bilen gatnaşyklarynyň gowulanjagyna umytlary güýçlendirdi.
Iki ýurduň diplomatik gatnaşyklary 1979-njy ýylda yslam rewolýusiýasynyň dowamynda ABŞ-nyň Tährandaky ilçihanasynda 52 diplomatyň zamun alynmagyndan soň kesilipdi.
Analitikler Obama bilen Rohaniniň ýakynda özara hat alyşmaklaryny iki ýurduň arasyndaky duşmançylygy ýok etmek ugrunda kiçi-de bolsa, möhüm ädim diýip atlandyrdylar.
ABŞ Eýrany ýadro ýaragyny edinmek üçin gizlin iş alyp barýanlykda aýyplaýar. Tähran bu aýyplamalary ret edýär.
Hameneýi 17-nji sentýabrda eden çykyşynda ýurduň ýadro ýaragyna eýe bolmaga synanyşmaýandygyny ýene-de nygtady.


text:
IKI ÝYLDA FUTZALDAN LEGIONERLIGE
ýa-da hüjümçi Altymyrat Annadurdyýew Özbegistanyň «Almalyk» klubynda
Özbegistanyň Ýokary ligasynda çykyş edýän «Almalyk» futbol kluby türkmenistanly hüjümçi Altymyrat Annadurdyýewi düzümine goşmaga taýýarlanýar. 23 ýaşly hüjümçi häzirki wagtda topar bilen türgenleşiklere gatnaşýar.
Türkmen futbolçysynyň toparyň düzümine goşulandygy barada klubyň saýtynda 5-nji ýanwarda habar berildi. Şol günden bäri «Almalyk» bilen türgenleşiklere gatnaşýan A.Annadurdyýew toparyň düzüminde bir ýoldaşlyk duşuşygyna hem gatnaşdy. 0:1 hasabynda «Almalygyň» garşydaşy «Nowbahar» toparynyň peýdasyna tamamlanan duşuşykda türkmenistanly hüjümçi toparyň esasy düzüminde meýdana çykdy.
A.Annadurdyýew «Almalygyň» 11 — 26-njy ýanwar aralygynda Türkiýäniň Antalýa şäherinde geçirjek türgenleşik ýygnanşygyna hem alyndy. Topar bu ýerde üç sany ýoldaşlyk duşuşygyny geçirer.
Mundan iki ýyldan gowrak wagt ozal hem Türkmneistanyň Içeri işler ministrliginiň «Galkan» futzal toparynda çykyş edip ýören A.Annadurdyýew 2015-nji ýylda «Ahal» futbol toparynyň düzümine goşulýar. Futbolçylyk karýerasy beýleki futbolçylaryňkydan käbir aýratynlyklar bilen tapawutlanýan Altymyrat ilkinji resmi duşuşygyna halkara oýunda çykýar. 2014-nji ýylda Türkmenistanyň kubogyna mynasyp bolup, AFK-nyň Kubogy ugrundaky ýaryşa gatnaşmaga mynasyp bolan «Ahal» ilkinji duşuşygyny Gyrgyzystanyň «Dordoý» topary bilen Aşgabatda geçirdi. Duşuşyk A.Annadurdyýewiň 8-nji minutda geçiren pökgüsi bilen 1:0 hasabynda türkmen futbolçylarynyň ýeňşi bilen tamamlandy.
Altymyradyň Ýokary ligadaky ilkinji duşuşygy hem ünsi çekmäge mynasyp. Ýokary liga — 2015-de «Ahal» ilkinji duşuşygyny liganyň täze wekili — «Energetik» bilen geçirdi. Toparyň uly hasaply ýeňşinde (6:0) A.Annadurdyýewiň goşandy uludyr. Ol şol duşuşykda 4 gol geçirdi.
Ýokary ligada çykyş eden ilkinji möwsüminiň soňky tapgyrlarynda şikes alan hüjümçi möwsümi 22 pökgi bilen tamamlady. Geçen ýyl «Altyn asyryň» düzümine goşulan A.Annadurdyýew 15 pökgi bilen bombardirlik ýaryşynda üçünji orna mynasyp boldy.
A.Annadurdyýew «Almalyk» bilen türgenleşikleriň netijesinde gowy oýun görkezip, toparyň düzümine ymykly kabul edilip biler. Geçen ýyl bu toparda başga bir türkmen futbolçysynyň — ýarym goragçy Arslanmyrat Amanowyň hem çykyş edendigini ýatlatmak isleýäris.


text:
Birleşen Ştatlaryň prezidenti Barak Obama çarşenbe güni Ýewropa Bileleşiginiň Brýusseldäki edarasyna sapary mahalynda Ukrainanyň Krym ýarymadasy babatdaky hereketlerinden soň Orsýetiň «ýeke durandygyny» aýtdy:
"Orsýetiň Ukrainadaky hereketleri diňe bir ýurda degişli däl. Olar Ýewropa ýurtlaryna hem degişli, biziň içinde ýaşaýan dünýämize hem degişli."
Obama Ýewropa Bileleşiginiň prezidenti Herman Wan Rompu we Ýewropa Komissiýasynyň komandiri Joze Manuel Barrosa bilen çykyş eden metbugat brifiňinde Birleşen Ştatlar bilen Ýewropanyň arasyndaky berk gatnaşyklara basyş etdi we bu gatnaşyklaryň Orsýetiň Krym ýarymadasyndaky hereketlerinden soň has berkändigini belledi:
"Birleşen Ştatlar we Ýewropa bu mesele bir-bitewi ýagdaýda dur, biz Ukraina goldaw meselesinde hem-de onuň ykdysadyýetini durnuklaşdyrmaga kömek bermek üçin ykdysady ýardam etmekde birleşen. Biz Ýewropanyň howpsuzlygy meselesine ygrarly, biz Orsýeti izolýasiýa etmekde hem Orsýetiň hereketleriniň muzduny töletmekde birleşen."
Obama Orsýetiň ýolbaşçylary Birleşen Ştatlar bilen onuň Ýewropadaky ýaranlarynyň arasyndaky baglanyşyklaryň kuwwatyna kembaha garan ýaly görünýär diýdi:
"Eger rus ýolbaşçylygynda kimdir biri dünýä olaryň Ukrainadaky hereketleri babatda aladalanmaz diýip pikir etse, ýa-da olar Ýewropa Bileleşigi bilen Birleşen Ştatlaryň arasyna çöp atarys diýip pikir etseler, gaty ýalňyşýarlar."
Obama Birleşen Ştatlaryň öz Ýewropadaky ýaranlarynyň energiýa zerurlyklaryna hötde gelip bilmekleri üçin elden gelen kömegini etjegini aýtdy, emma ol Ýewropanyň, energiýa çeşmelerini diwersifikasiýa etmek çärelerini agtarýan wagtynda, diňe Birleşen Ştatlara seretmän, eýsem ýerli energiýa mümkinçiliklerine hem üns bermeginiň gerekdigini belledi.


text:
20-nji maýda Demirgazyk Koreýa Birleşen Milletler Guramasynyň Baş sekretary Ban Ki-munyň Phenýana etjek sapary barada eden çakylygyny ýatyrdy. Bu barada Ban Ki-munyň metbugat wekili habar berýär.
“Şu gün ir bilen bize Koreýa Demokratik Halk respublikasynyň resmileri, 21-nji maýda maňa “Kaesong senagat kompleksine” sapar etmek barada eden çakylyklaryny yza çekýändiklerini diplomatik ýollar bilen mälim etdiler” diýip, Ban Günorta Koreýanyň paýtagty Seulde eden çykyşynda belledi.
Ban bu hereketi “gaty gynandyryjy” diýip atlandyryp, “bu çäräniň soňky pursatda üýtgedilmegi barada hiç hili düşündiriş berilmedi” diýdi.
Şeýle-de, Ban koreýýalylaryň arasyndaky gatnaşyklary gowulandyrmak üçin “zerur bolan ähli zady etmäge” taýýar bolandygyny sözüniň üstüne goşdy.


text:
ÝHHG-niň Demokratik Institutlar we Adam Hukuklary boýunça edarasynyň Kesgitleýji topary Aşgabadyň çakylygy bilen, 7-9-njy dekabrda Türkmenistanda saparda bolupdy
. Şol saparyň netijesi boýunça ýaýradan hasabatynda bolsa, bu topar “Türkmenistanda geçiriljek prezidentlik saýlawlaryna gözegçilik etjek missiýanyň, hatda onuň az sandaky gözegçileriniň hem häzirki wagtda ol ýere ugradylmagy maslahat berilmeýär” diýip belläpdi
.
ÝHHG-niň öz gözegçilerini Türkmenistana ugradyp-ugratmazlyk barada gelen netijesi bilen gyzyklanyp, Azatlyk Radiosy ÝHHG-niň Demokratik Institutlar we Adam Hukuklary boýunça edarasynyň metbugat wekili Ýens Eşenbaher bilen söhbetdeş boldy.
Azatlyk Radiosy: Geçen aý ÝHHG-niň Demokratik Institutlar we Adam Hukuklary boýunça edarasynyň Kesgitleýji topary Türkmenistanda saparda bolupdy. Toparyň hasabatynda fewral aýynda geçiriljek prezidentlik saýlawlaryna gözegçi toparynyň ugradylmazlygy maslahat berilýärdi. Siziň edaraňyz bu barada belli bir karara geldimi?
Ýens Eşenbaher:
Hakykatdanam, türkmen resmileriniň çakylygy esasynda, Kesgitleýji topar Türkmenistanda saparda boldy. Kesgitleýji topar öz hasabatynda, ýurduň saýlaw kanunçylygyndaky bar bolan kemçilikleri göz öňünde tutup, fewral aýynda geçiriljek prezidentlik saýlawlaryna gözegçileri ugratmazlygy maslahat berdi.
Üstesine-de, gözegçi toparynyň ugradylmagy barada Türkmenistan tarapyndan çakylyk bolmady. Bulary nazarda tutup, biz Ýewropada Howpsuzlyk we Hyzmatdaşlyk Guramasynyň (ÝHHG-niň) Aşgabatdaky edarasynyň haýyşy esasynda, ol ýere az sanly eskpertlerimizi ugratmak kararyna geldik. Olar geçiriljek saýlawlara hemaýat bererler. Şunlukda, biz Türkmenistana hiç hili gözegçilik toparyny ugratman, onuň ornuna az sanly eskpertler toparyny ýollap oňmakçy.
Azatlyk Radiosy: Siz gözegçileriň ugradylmagy barada Türkmenistan tarapyndan çakylygyň bolmandygyny aýtdyňyz. Ondan öňinçä bolsa, Kesgitleýji toparyň türkmen resmileriniň çakylygy esasynda Türkmenistana sapar edendigini aýtdyňyz. Muňa nähili düşünmeli? Türkmen resmileri çakylyk berdimi ýa-da bermedi?
Ýens Eşenbaher:
Hawa, biz başda türkmen resmilerinden saýlawlara gatnaşmak boýunça çakylyk aldyk. Emma ol çakylykda diňe saýlawlara hemeýat beriji toparyň ugradylmagy soralýardy. Ýagny, ol diňe saýlawlaryň guramaçylyk işlerine hemaýat bermek bilen çäklenmeli.
Emma beýle işiň biziň edaramyzyň alyp barýan işleriniň düýp maksady bilen hiç bir dahyly ýok. Diýjek bolýanym, biz saýlawlaryň geçirilişine gözegçilik edýäris, emma türkmen tarapyndan muny amala aşyrmak boýunça çakylyk berilmedi. Şunuň özi hem biziň ol ýere az sanly ekspertleri ugratmagymyzyň bir sebäbi bolup durýar.
Azatlyk Radiosy: Umuman, “gözegçileri ugratmaly däl” diýen netijä gelinmegine anyk näme sebäp boldy?
Ýens Eşenbaher:
Gözegçileri ugratmaly däl diýen karara, ozaly bilen, biziň Kesgitleýji toparymyzyň rekomendasiýalary esasynda gelindi. Bu birinji sebäp. Beýleki tarapdan bolsa, biz türkmen resmilerinden gözegçi toparyny ugratmak boýunça-da hiç hili çakylyk almadyk.
Azatlyk Radiosy: Siz gözegçileriň deregine hemaýat berjek eskpertler toparynyň ugradyljakdygyny aýtdyňyz. Şol ekspertleriň wezipesi nämeden ybarat bolar?
Ýens Eşenbaher:
Olaryň wezipesi geçiriljek saýlawlaryň dowamynda ÝHHG-niň Aşgabatdaky edarasyna hemaýat bermek bilen çäklener. Häzirlikçe olaryň alyp barjak anyk işleri barada bir zat aýdardan ir. Biz häzirki wagt ol ýerdäki edaramyz bilen habarlaşyp, ugradyljak topar blen bagly edilmeli işleriň tertibini maslahatlaşýarys.


text:
Mundan iki ýyl töweregi ozal ajy habar ýaýrady. Belli karateçi, gündogar söweşiniň ussady, tanymal trener Myrat Haýydow türmäniň şatylaryna dözmän, aradan çykypdyr diýen «myş» eşidildi.
Birbada muňa ynanasyň gelmedi. Sebäbi «myş» habary entek anyk fakt däldi. Onsoňam, merhumyň jesedi hossarlaryna gowşurylmandy, ony depin etmändiler.
Ýöne gürrüň ulaldy gitdi. Şol «myşyň» ujy türmä, türmede oturanlara baryp diredi. Gürrüň Howpsuzlyk ministrliginiň ozalky işgärleriniň oturan türmesinden gelipdi. Elbetde, şol gürrüňleri olaryň yzyndan görme-görşe baran dogan-garyndaşlary getiripdi.
Şeýdip, «myş-myşlar» çyna ýazdy. Hatda bu şum habar meşhur karateçiniň ýakyn hossarlaryna-da baryp ýetdi. «Öldi» habar entek doly seljerilmese-de, juda agyr degýär. Onsoňam, bu habaryň çyndygyny-ýalandygyny nädip, nireden anyklajak? «Gorbatyý» adyny alan Owadandepedäki türmede oturanlar barada hiç hili maglumat berlenok, olar bilen görme-görüş, peredaça geçirmek gadagan. Munuň ýaly ýagdaýda diňe ykbalyň gülüp bakaryna garaşaýmakdan başga alaç ýok.
Ine, şu ýylyň 22-nji oktýabrynda keç ykbal ahyry Haýydowlaryň maşgalasyna gülüp bakdy. Iki ýyl mundan ozal «öldi» diýlip hasaplanan Myrat Haýydow türmeden doly boşap, öýlerine dolanyp geldi. Gaty köp sportsmeniň halypasy hasaplanýan Myrat, dogrusy, şol gün ikilenç dünýä indi!
Etmişi nämedi?
Ýogsa-da Myrat halypa näme üçin türmä basyldy? Her näçe gynansak-da, bu wakanyň töwereginde-de «myş-myş» gürrüň kän. Sebäbi Myrat Haýydow daga ýapyk sud edildi. Bu barada türkmen metbugatynda ýeke setirem çykmady.
Agyz-agyzdan ýel alýar. «Myş-myşyň» yzyna her kim bir «myş» goşýar. Netijede onuň öýünden ýarag çykypdyr diýen gürrüň ulalyp, bir topar ýaraga, ok-därä, granatlara çenli baryp diredi. Bu waka 2002-nji ýylyň 25-nji noýabrynda Saparmyrat Nyýazowyň janyna kast etmäge bolan synanyşyk bilen baglanyşdyryldy.
Myrat halypanyň 2002-nji ýyldaky terakt bilen baglanyşykly ýeriniň ýokdugyny aýtmak gerek. Ýöne şol wagtky diýdimzor režim muny şol waka bilen baglanyşdyrasy geldi. Ýöne anyk deliller, faktlar tapylmansoň, Myrat halypany «bikanun ýarag, ok-däri» saklamakda aýyplap, ony ýedi ýyl türme tussaglygyna höküm etdiler.
Jenaýat kodeksiniň şol maddasy boýunça iki ýyldan ýedi ýyla çenli jeza çäresi berilýärdi. Myrat halypa şonuň iň ýokarysy berildi.
Eýsem, Myrat Haýydowyň öýünden ýarag tapylany çynmy? Ýa-da muny bilkastlaýyn guradylarmyka?
Halypanyň öýünden alty-ýedi sany ok tapylypdyr. SSSR döwründen galan ok. Sport tüpeňiniň oky.
Myrat halypa şägirtlerine gündogar söweşleriniň tilsimlerini öwretmek bilen birlikde, olara nyşana ok atmagy-da öwredipdi. Şägirtlerini daga äkidip, türgenleşik geçiripdi. Şol sowet döwründen galan alty-ýedi sany okam onuň «başyna ýetdi».
Ýene bir sowal keserýär
Nämä esaslanyp Myrat Haýydowyň öýi döküldi? Şeýtmäge delil, tutaryk barmydy?
2002-nji ýylda Saparmyrat Nyýazowyň janyna kast ediljek bolundy diýilýän wakanyň ýumagy çözlenende organ wekilleri guduz açana dönüpdiler. Yklymow, Jumaýew bilen familiýadaşlara çenli öýlerine kürsäp, gyzyl-dörjük edipdiler.
Myrat aganyň öýüni dörmäge olar üçin «uly delil» bardy. Myrat halypanyň kakasy—Türkmenistanda belli ýazyjy, ozalky ýustisiýa ministri hökmünde giňden tanalýan Ýusup Haýydow terrorçylykly waka bilen baglanyşdyrylyp, tussag edilipdi. Ýusup Haýydow ozalky wise-premýer, daşary işler ministri, soňra ömürlik tussaga höküm edilen Boris Şyhmyradow bilen gizlin duşuşypdyr. Onuň bilen ýurduň geljegi barada pikir alşypdyr. Bolany şol. Ýusup Haýydow «şeýle töwekgelçilik» edeni üçin Owadandepedäki türmede bäş ýylyny doly oturup geldi.
Gepiň küle ýeri, Myrat halypa kakasynyň garaýyşlary üçin ýygnaldy. Ýogsa onuň öýi başgady, kakasynyň öýem başgady. Şol döwür guduz açan režim başga-da birtopar bigünä adamy ýanapdy hem-de olary nähak türmä basypdy. Şeýdip, Myrat aga-da nähak pida boldy.
Owadandepedäki türmäniň şertleri hiç bir türmäniňki bilen deňeşdirer ýaly däl. Hossarlaryň bilen duşuşmagyň, peredaça almagyň gadagandygyny ýokarda-da agzapdyk. Bu ýerde asuda asmany görmek hyllalla. Diňe belli-belli wagtlar tussaglar progulka çykarylýar. Iýmit ýagdaýy juda ýaramaz. Näsaglamazlyk mümkin däl. Myrat aga-da agyr syrkawlady. Şol agyr syrkawlygam, megerem, Myrat aganyň öldi habarynyň ýaýramagyna sebäp bolandyr.
“Gözüň aýdyňa” gelýänler kän
Myrat halypa aslynda ruhubelent adam. Üstesine, sportsmen. Şu zatlar hem oňa «gorbatyý» türmesinden sag-aman sypmaga kömek etdi.
«Ölüp», täzeden direlip gelen Myrat Haýydowa şu günler «gözüň aýdyňa» gelýänler kän. Hatda ony doly tanamaýanlaram gutlamaga gelýärler. Onuň abraýy uly. Hatda ol bellik üçin polisiýa bölümine baranda-da oňa: «Haçan sport mekdebini açýaň?» diýýärler. Ony hiç kim yzarlanok. Myrat halypanyň häzirki hökümetden nägileligi ýok. Häzirki prezidente-de reformaçy hökmünde garaýar.
Dogrusy, Myrat Haýydowy geçen ýylam türmeden boşatmakçy bolupdylar. Ýöne Aşgabat şäherinde Aždar dagynyň içerki gullugyň işgärleri bilen iki-üç günläp atyşmagy Myrat Haýydowy möhletinden öň azatlyga çykarmak gürrüňiniň üstünden atanak çekipdir.
Myrat aga türmeden boşajak mahaly türmäniň naçalnigi onuň elini gysyp: «Berekella! Ýedi ýyllap ejizlemediň...» diýipdir.
Myrat Haýydow «ölüp-direldi», sag-aman maşgalasyna gowuşdy. Onuň ýedi ýyly köýdi. Şu döwrüň içinde ol, gör näçe ýagşy işleri bitirip biljekdi, ýaş sportsmenleri terbiýeläp ýetişdirip biljekdi. Ýöne... haýp...
Çoluk Möwlamow Aşgabatly synçy. Blogda öňe sürülen pikirler hem-de garaýyşlar awtoryň özüne degişli.


text:
Gollandiýanyň aeroportunda iki adam tussag edildi. ABŞ-nyň uçar meýdanyndaky yörite tele-ekranda olaryň biriniň el goşunda “şübheli zatlaryň” bardygy anyklandy.
Amerikaly resmiler olaryň howply ýa-da gadagan zatlar däldigini aýtdylar. Emma şol adamyň uçar meýdandaky howpsuzlyk synagyndan geçendigine resmiler şübhelenýärler.
Olar duşenbe güni Çikagodan Amsterdama gelende tussag edildiler. Muny Gollandiýanyň häkimiýetlerinden ABŞ haýyş etdi.
Resmiler şübheli zatlar bolan el goşunyň Ahmed Muhammad Nasser al-Soofiýe degişlidigine ynanýarlar. Tussag edilen ikinji adamyň adynyň Hezem al-Murisidigi aýdyldy.
Resmiler derňew işiniň dowam edýändigini aýdýarlar.


text:
Şu gün tutuş ýurdumyz uly joşgun bilen özüniň baş milli baýramyny — Watanymyzyň Garaşsyzlygynyň şanly 25 ýyllygyny giňden we dabaraly belleýär.
Ir bilen hormatly Prezidentimiz Gurbanguly Berdimuhamedow türkmen halkynyň täze taryhynda ägirt uly işleriň döredijilik kuwwatyny alamatlandyrýan Garaşsyzlyk binasyna gül goýmak dabarasyna gatnaşdy.
Wagt ýurdumyzyň täze durmuşynyň başyny başlan bu taryhy senäniň ähmiýetini has aýdyň görkezýär. “Biz eziz Watanymyzyň Garaşsyzlyk eýýamynyň taryhyna buýsanmaga haklydyrys!” diýip, milli Liderimiz Garaşsyzlyk baýramynyň öň ýanynda watandaşlarymyza peşgeş beren “Türkmenistan” atly täze kitabynda belleýär. Dünýewi, demokratik Bitarap döwlet hökmünde dünýäde giňden tanalýan ýurdumyzyň bu röwşen güni munuň aýdyň subutnamasydyr.
Özygtyýarlylygynyň çärýek asyrynyň içinde Türkmenistan ilatynyň ýokary durmuş derejesine, ykdysadyýetde, syýasatda, jemgyýetçilik ösüşinde, ylymda we medeniýetde ýokary üstünliklere eýe bolan ýurtlaryň birine öwrüldi. Dünýäde durnuklylygy we howpsuzlygy saklamak, beýleki döwletler bilen dostlukly gatnaşyklary ýola goýmak, iri halkara guramalar, ozaly bilen, BMG bilen özara ýakyn gatnaşyklary saklamak milli Liderimiz Gurbanguly Berdimuhamedowyň ýöredýän daşary syýasatynyň ileri tutulýan ugurlary bolup durýar. Bu guramanyň ýörite kararnamasy bilen dünýä taryhynda ilkinji gezek Türkmenistana halkara bileleşik tarapyndan makullanylan Bitaraplyk derejesi berildi.
Ir säher bilen Garaşsyzlyk seýilgähine aşgabatlylaryň müňlerçesi ýygnandylar. Olaryň arasynda daşary ýurtly ildeşlerimiz, köpçülikleýin habar beriş serişdeleriniň wekilleri hem-de köp sanly daşary ýurtly myhmanlar bolup, olar beýik baýramçylyk mynasybetli halkymyzyň çäksiz şatlygyny paýlaşdylar.
Altyn güýzüň şemalyna parlaýan ýaşyl tugumyz, hoşboý ysly gül çemenleri, adamlaryň nurana ýüzleri — bular buýsanç hem-de watançylyk duýgularyny oýaryp, ählihalk baýramçylygynyň dabaraly ýagdaýyny döredýär. Bu bolsa Garaşsyz Watanymyza söýginiň senasyna sazlaşýan ähli türkmenistanlylaryň ýüregini ýeke-täk umumy güýje birleşdirýär. Biz bu waka gatnaşyjylar bolmak bilen çäklenmän, onuň bir bölegi bolup durýarys. Bu biziň ählihalk baýramçylygymyzdyr!
Bu ýere ýygnananlar türkmen halkynyň adyny Berkarar döwletimiziň bagtyýarlyk döwründe gazanylan ägirt uly üstünlikler, ýurdumyzyň has-da gülläp ösmegine bolan ynam bilen baglanyşdyrýan hormatly Prezidentimiz Gurbanguly Berdimuhamedowy mähirli garşylaýarlar. Milli Liderimiziň yzygiderli ýöredýän ynsanperwer syýasaty netijesinde biziň döwletimiz bu gün abadançylygyň ülkesi we ylalaşdyryjylyk merkezi hökmünde dünýäde tanalýar.
Türkmenistanyň Prezidenti her tarapynda halk gahrymanlarynyň şöhratyny mynasyp dowam etdirýän ýurdumyzyň Ýaragly Güýçleriniň edermen esgerleriniň hormat garawuly duran ýoda bilen bina tarap barýar. Taryhy hakyda — biziň döwletimiziň esaslanýan binýady. Biz ýaş nesli taryhymyzy, halkymyzyň, ýurdumyzyň şöhratly geçmişini hormatlamak ruhunda terbiýeleýäris.
Türkmenistanyň Döwlet senasy ýaňlanýar. Hormatly Prezidentimiz Gurbanguly Berdimuhamedow Garaşsyz türkmen döwletiniň röwşen geljege ymtylyşyny alamatlandyrýan Garaşsyzlyk binasyna gül çemenini goýýar. Bu güller milletimiziň azatlygy we garaşsyzlygy ugrundaky söweşlerde türkmenleriň gaýduwsyz pederleriniň görkezen gahrymançylygyna baky hormat-sarpanyň nyşanydyr.
Milli Liderimiziň yz ýany bilen Mejlisiň Başlygy, hökümet agzalary, harby we hukuk goraýjy edaralaryň ýolbaşçylary gül desselerini goýýarlar. Olara ýurdumyzyň daşary döwletlerdäki ilçileri, ýurdumyzda resmi taýdan bellenen diplomatik wekilhanalaryň, syýasy partiýalaryň we jemgyýetçilik guramalarynyň, ministrlikleriň we pudak edaralarynyň wekilleri, hormatly ýaşulular, talyp ýaşlar, paýtagtymyzyň köp sanly ýaşaýjylary we Türkmenistanyň Garaşsyzlygynyň 25 ýyllygy mynasybetli baýramçylyk çärelerine gatnaşmak üçin Aşgabada gelen köp sanly daşary ýurtly myhmanlar goşulýarlar.
Garaşsyzlyk binasynyň etegine adamlaryň yzy üzülmeýän akymy gelýär hem-de tiz wagtdan ýadygärlik toplumynyň öňündäki meýdança owadan hoşboý ysly güllerden boglan çemenlerden dolýar. Bu güller Berkarar döwletimiziň bagtyýarlyk döwrüniň beýik üstünliklerini artdyryp, halkymyzyň Garaşsyz Watanymyza, ata-babalarymyzyň asuda topragynda erkin ýaşap, zähmet çekmek bagtyna bolan çuňňur watançylyk duýgularynyň çuňlugyny şöhlelendirýär.
Türkmenistanyň Döwlet habarlar agentligi


text: Beýik ata-babalarymyzyň bize wesýet eden rehimdarlyk we ynsanperwerlik ýörelgelerini goldanyp, türkmen jemgyýetiniň hem-de her bir maşgalanyň agzybirligini we bitewüligini has-da pugtalandyrmak maksady bilen, şeýle hem Türkmenistanyň Milli baýramy — Bitaraplyk güni mynasybetli Türkmenistanyň Prezidenti, Türkmenistanyň Ýaragly Güýçleriniň Belent Serkerdebaşysy Gurbanguly Berdimuhamedow “Iş kesilenleriň Türkmenistanyň Milli baýramy — Bitaraplyk güni mynasybetli günäsini geçmek hakyndaky” Permana gol çekdi. Resminama laýyklykda, günäsi geçilen raýatlar mundan beýläk azatlykdan mahrum etmek jeza çäresini, şeýle hem belli bir ýerde ýaşamak borjuny ýüklemek görnüşindäki goşmaça jeza çäresini çekmekden boşadyldy.


text:
Liwiýadan gowuşýan maglumatlarda paýtagt Tripolide söweşijileriň daşary ýurtlylaryň arasynda iň meşhur hasaplanýan myhmanhana hüjüm edendigi habar berilýär.
27-nji ýanwarda “Corinthia Hotel” myhmanhanasyna azyndan iki ýaragly adamyň hüjüm edip, girelgede ot açandygy, daşynda awtoulagda goýlan bombanyň partladylandygy aýdylýar.
Hüjümçileriň myhmanhananyň içinde adamlary zamun alandygy barada hem habar berilýär.
Twitter sosial ulgamynda “Yslam döwletiniň” söweşijilerine degişli hasapda bu toparyň myhmanhana hüjüm edendigi aýdylýar. Emma hüjümiň jogapkärçiligi resmi derejede doly tassyklanmady.


text:
Wenesuelada ýurduň prezidenti Ugo Çawesiň tarapdarlarynyň birnäçesi ýekşenbe güni rak keseline garşy göreşde Çawese raýdaşlyk üçin saçyny syrdyrdy.
Sertaraşlaryň işleýşine tomaşa edýän prezidentiň tarapdarlarynyň ýüzlerçesi doga okadylar, dini gimni ýerine etirdiler. Bu dabara tomaşa eden Çawes ýylgyrdy we saza goşup el çarpdy.
14-nji awgustda soňky himiýaterapiýa kursuny alan Ugo Çawes ähli saçyny ýitirdi. Ol ýakynda bejergä öz bedeniniň gowy reaksiýa bildirýändigini aýtdy we ýene bir bejergi kursunyň gerek bolmagynyň mümkindigini tassyklady.


text:
Hormatly Prezidentimiziň ýolbaşçylygynda ýurdumyzyň bank ulgamynda birnäçe uly möçberli il-ýurt bähbitli özgertmeler üstünlikli durmuşa geçirildi, muňa mysal edip manadyň daşary ýurt puluna bolan gatnaşykda ýeke-täk hümmetiniň bellenilmegini, milli pul birliginiň denominasiýasynyň geçirilmegini, banklaryň kanunçylyk hukuk binýadynyň yzygiderli kämilleşdirilmegini belläp geçmek bolar.
Galkynyşlar zamanasynda özüniň durnukly ösüşi bilen ýokary abraýa mynasyp bolan banklaryň biri hem, Türkmenistanyň "HalkBank" döwlet täjirçilik bankydyr.
"HalkBank" – bu ilatyň dürli toparlaryndaky Beýik Watançylyk Urşunyň weteranlaryndan başlap, Galkynyş zamanamyzyň geljegi bolan ýaş nesilleri üçin goýum hyzmatlary ugrunda siziň ygtybarly hyzmatdaşyňyzdyr.
"HalkBank" – bu Döwlet meýilnamalaryna laýyklykda kiçi we orta telekeçiligi goldamak bilen, täze bank önümlerini ornaşdyrmak arkaly telekeçilik işini karzlaşdyrýan karz guramasydyr.
Garaşsyz, baky Bitarap Türkmenistan Watanymyzyň
Hormatly raýatlary!
Türkmenistanyň „Halkbank“ DTB-nyň “Altyn asyr” bank kartlaryny peýdalanýan müşderilerine Bankyň nyrhnamasyna üýtgetmeler giriziljekdigini we bankomatlardan nagt pul serişdeleri alnanda ýygym tutuljakdygyny dykgatyňyza ýetirýäris.
Türkmenistanyň “Halkbank” DTB-y – halkyň bankydyr, Biziň bilen hyzmatdaşlyk
Siziň üçin bähbitlidir!


text:
“Kazy (sudýa) ýa-da prokuror, polisiýa işgäri bolup işläp ýören gyza öýlenermisiňiz?” Bu sowala her kim öz ýanyndan jogap beräýsin.
Ýöne, türkmen ýigitleriniň köpüsi welin beýle kärdäkilere öýlenmekden çekinýärler. Ýuridiki bilimi alyp ýörkäler, kursdaşlar biri-biri bilen ümi alşyp, durmuş gursalar, elbetde, bu başga zat. Ýöne talyplykda ýan ýoldaşy saýlaman, özem ýuridiki bilim alyp, sudda, prokuraturada, polisiýada işläp başlaýan gyzlara soňra durmuş gurmak aňsat düşmeýär.
Belki, olaryň biziň saýlap-seçip, türkmen öýüniň dulundan tapyp alýan, agzy ýaşmakly gelinlerimizden has adamkärçilikli, has edaly, has mylakatly bolmaklary-da mümkin. Barybir, sada türkmenlerde sudýa, prokuror, häkim, polisiýa işgäri ýaly kärlerde işläp ýören gyzlara söz aýtmakda gorky bar. Talyp wagtlary biri-birine sataşan bolaýmasalar, hatda özleri sud, prokuratura edaralarynda işläp ýören oglanlar hem kazy, prokuror, häkim, polisiýa işgäri bolan gyza öýlenmäge kän bir höwes etmeýärler.
Kazy hem prokuror gyzlar gahary gelen halaty alaga-da, ýan ýoldaşyny türmä ugradyp goýberäýer öýdüp gorkulýarmy? Ýa-da gijesini gündiz edip işleýän sud, prokuratura, polisiýa işgäri bolan gyzlar gijäniň bir mahaly işden dolanyp, ýan ýoldaşa derekli nahar bişirip bermez öýdülip gorkulýarmy? (Türkmenlerde heniz öýe hyzmatkär tutmak endigi girenok. Öz hojalygyna her kimiň özi serenjam bermeli.) Kä ýigitler-ä gijäniň bir wagtyna çenli işleýän kazy, prokuror, polisaý gelniň özüni öýüň hyzmatkärine öwrer öýdüp gorkýarlar.
Garaz, kanun goraýjy edaralardaky wezipeli gyzlara öýlenmekden gorkulýar. Umuman alanyňda, türkmenlerde feodal häsiýetler ösenräk. Olar öýe gelen gelniň özlerine hyzmatkär bolanyny gowy görýärler. Aýala hyzmat etmegi türkmen erkekleri halamaýarlar. Hatda (halys intelligent maşgala bolaýmasa) türkmen ýigitleriniň käbiri diňe bir sud, prokuratura, polisiýa işgärine öwrülen gyza däl, hatda islendik bilimi alan ýokary bilimli gyza öýlenmegi-de halamaýarlar. Ençeme türkmenler üçin gelin diňe öýüň nahary, kir-çägi bilen bolup ýörse gowy bolýar.
Dogrusyny aýtsaň, köp türkmenler diňe bir kazyýetde, prokuraturada, polisiýada işleýän gyzlary gapylaryna gelin edip getirmekden däl, eýsem şu agzalan edaralarda işleýän aýalyň ýa-da erkegiň gyzyna söz aýtmakdan-da çekinýärler. Sebäbi ol adamlar soňky gün ogullarynyň başyna bela getirer öýdüp gorkýarlar.
Nireden gelip çykdy?
Bu gorkularyň şu güne çenli türkmenleriň ýüreginden ara açyp gitmezliginiň-de özüne ýetesi sebäbi bar. Patyşa Russiýasy türkmen topragyny basyp almazdan öň türkmenlerde sud, prokuratura, polisiýa diýen zat bolmandy. Bu agzalan kärdäki adamlar hem olaryň edaralary türkmen topragyna ors hökümeti bilen bile geldi. Ol edaralar, şol edaralarda işlän adamlar türkmenleriň gözüniň oduny alypdy. Patyşa Russiýasynyň hökümetiniň ornuna gelen sowet hökümetiniň sud, prokuratura, polisiýa edaralary bolsa halky atmak we türmelere basmak bilen ýüreklere siňdi.
“Derekli adam şol edaralarda işlemeýär” diýen düşünje türkmenleriň, aýratyn-da, uly nesliniň aňynda baky galdy. Uly nesliň pikiri kiçi nesle geçýär. Kanun goraýjy edaralar bolansoň, olaryň borjy kanuny bozujylara temmi bermek. “Sygryň şahyna ursaň, sugunyň endamy syzlar” diýlişi ýaly, temmi berijilerden hemmeler gorkýarlar, temmi berijini gapysyndan getirmegi örän köpler halamaýarlar. Şeýle bolansoň, temmi berijileriň hünärini edinen örän gowy maşgalalaryň köpüsi gelin bolup gapy açyp bilmän, durmuşlaryny özüçe gurnamaga mejbur bolýarlar.
Belki, nesilleriň çalyşmagy bilen, aň-düşünjeler artyp, türkmenler hem kanun goraýjy edaralarda işleýänleriň arasynda gelin-gyzlaryň-da gerekdigine düşünerler hem-de olar baradaky gorkularyny taşlarlar.
Tanyş ýaşulularyň biriniň wagtynda öýlenip bilmedik ogly üçin bagty açylyp bilmän oturan bir gyzyň bardygyny salgy berýärler. Sorap-ideseler, ýaşy kyrka golaýlan ol gyz Milli howpsuzlyk ministrligine degişli edaralaryň birinde sekretar- maşinistka bolup işleýän eken. Onuň iş ýeri hakda maglumat alan ýaşuly: “Gerek däl, gerek däl!” diýip, bagyrmak bilen, onuň ýaly edara girip-çykan gyzy maşgala ornaşdyryp bolmajagyny aýdyp, gygyrýar. Gyzyň kakasy hatda eger gyzyna gudaçylyga gelinme niýeti bar bolsa, gyzyny ol edaradan işden çykarmaga-da razydygy hakda oglanyň kakasyna arada duran kişiden habar iberýär. Oglanyň kakasy işden çykarylsa-da, ol gyzyň özlerine gerek däldigini, beýle edara bir girip-çykan gyzy öýe getirmegiň orän gorkudygyny aýdyp, başyndan gum sowurdy. Hatda gyz tarapa öz adreslerini-de salgy bermezligi arada duran kişä ýalbaryp tabşyrdy. Sebäbi onda eýýäm gorky döräpdi.
Ine, kanun goraýjy edaralarda işleýän gyzlar hakda adamlaryň gorkusy şu derejede. Bu gorkynyň türkmenlerden haçan aýryljagyny, asla aýryljak-aýrylmajagyny häzirlikçe hiç kim aýdyp bilmese gerek. Adamlar ýüreklerine ýamanlyk bilen bir giren zada hiç wagt ýagşy göz bilen seredip bilmeýärler. Şonuň üçin halka ýamanlyk edilende çeniňi bilmeli. Çenden çykmak hiç wagt haýyrly tarapa bolmaýar.
Alyjan Döwletow Aşgabat şäheriniň ýaşaýjysy, synçy. Şu blogda öňe sürlen pikirler hem-de garaýyşlar awtoryň özüne degişli.


text:
Duşenbe güni Azerbaýjanyň sudy şu ýylyň aprelinde hökümete garşy protest demonstrasiýasyna gatnaşan üç sany aktiwistiň her birini 2,5 ýyl türme tussaglygyna höküm etdi.
Sud oppozision “Musawat” partiýasynyň lideriniň orunbasary Arif Hajilini, şu “Musawat” partiýasynyň ýaşlar guramasynyň lideri Tural Abbaslini hem-de “Meşhur Front” atly oppozision partiýanyň agzasy Mahammad Majidlini jemgyýetçilik düzgün-tertibini bozmakda we häkimiýetlere garşylyk görkezmekde günäli tapdy.
Azerbaýjanyň oppozision toparlarynyň onlarça wekili düýn suduň binasynyň öňüne ýygnanyp, suduň çykaran bu hökümini ýazgardylar we syýasy şygarlary gygyryp, çykyş etdiler.
Awgust aýynda apreldäki şol demonstrasiýa gatnaşyjylardan ýene 6-sy 1,5 ýyl bilen 3 ýyl aralygynda türme tussaglygyna höküm edilipdiler.


text:
Müsürden gowuşan maglumatlarda ýurduň ýaraglanan güýçleriniň Sinaýda atly “terrorçyny” tussag edenlikleri aýdylýar.
Döwlete degişli “MENA” habar gullugynyň maglumatyna görä, “terrorçy” diýlip atlandyrylanlar demirgazyk Sinaýda geçirilen barlagyň netijesinde tussag edilipdir.
Häzir musulman jeňçileri tarapyndan amala aşyrylýan hüjümleriň öňüni almak üçin Sinaý ýarym adasynda Müsüriň hökümet goşunlary toplanýar.
Şol bir wagtda-da Sinaýdaky beduinleriň liderleri penşenbe güni giçlik Müsüriň içeri işler ministri bilen geçirilen duşuşykda jeňçilere garşy göreşde kömek etmegi wada berdiler.
Beduinleriň lideri Müsür bilen Ysraýylyň serhedindäki barlag nokadyna hüjüm eden jeňçileriň jesediniň özlerine görkezilmegini talap edensoň, bu baradaky ylalaşyga gelindi.
Maglumatlara görä, geçen gije GAZA zolagy bilen Ysraýylyň serhet ýakasynda ýerleşýän obalarda ornaşan yslam jeňçileriniň golaýyna ýaraglanan esgerleri daşaýan harby ýuk maşynlary El Ariş şäheriniň üsti bilen geçipdir.
Penşenbe güni irden harby dikuçarlarynyň howa arkaly hem esgerleriniň ýerüsti hüjümi netijesinde 20 jeňçiniň öldürilendigi barada ýurduň döwlet telewideniýesinde habar berlensoň, goşunlar Sinaýada toplanyp başlandy.
Müsüriň täze yslamçy prezidenti Muhammad Morsi geçen ýekşenbe güni Sinaýdaky barlag nokadynda öldürilen 16 esgeriň aryny almagy söz beripdi.


text:
Eýranyň öňki wise-prezidenti Hüseýin Maraşi 2009-njy ýylda geçirilen saýlawlardan soň ýüze çykan dartgynlykda ilat arasynda myş-myş ýaýradanlykda aýyplanyp, bir ýyl türme tussaglygyna höküm edildi diýlip, habar berilýär.
Oppozision habar çeşmeleri, ýarym resmi Fars habar agentligi we ady agzalýan ýolbaşçynyň garyndaşlaryndan biri, Maraşiniň 18-nji martda tussag edilenligini habar berdi.
Suduň çarşenbe güni çykaran karary Maraşiniň syýasy hereketlere gatnaşmagyny gadagan edýär. Ol häzirki döwürde Eýranyň “Ösüş partiýasynyň” merkezi komitetiniň agzasydyr.
2009-njy ýyllyň iýun aýynda geçirilen saýlawlarda Ahmedinejat ýeňiş gazanypdy, emma oppozision partiýalar ses berişliklerde galplyklara ýol berlenligini aýdyarlar.


text:
Hormatly Prezidentimiz Gurbanguly Berdimuhamedow iş sapary bilen Lebap welaýatyna ugrady.
Milli Liderimizi Türkmenabat şäheriniň howa menzilinde welaýatyň ýaşululary duz-çörek bilen garşyladylar. Milli lybasly gyzlar hormatly Prezidentimize ter gül desselerini gowşurdylar.
Din wekilleri Türkmenistanyň Prezidentine Beýik Biribardan jan saglyk hem-de ýurdumyzyň we halkymyzyň bähbidine alyp barýan giň gerimli işlerinde rowaçlyk dileg etdiler.
Ýaşulular hormatly Prezidentimize ýurdumyzyň sebitlerini hemmetaraplaýyn ösdürmek, ilatyň ýaşaýyş-durmuş derejesini mundan beýläk-de ýokarlandyrmak boýunça alyp barýan asylly işleri üçin çuňňur hoşallyklaryny aýtdylar, şeýle hem türkmen paýtagtynda dünýäniň köp sanly döwlet we hökümet baştutanlarynyň, iri halkara guramalaryň ýolbaşçylarynyň gatnaşmagynda Durnukly ulag ulgamy boýunça ählumumy maslahatyň üstünlikli geçirilmegi bilen gutladylar.
Döwlet Baştutanymyz ýaşulular bilen söhbetdeşlikde olaryň ýaşaýyş-durmuş şertleri bilen gyzyklandy. Milli Liderimiziň belleýşi ýaly, Berkarar döwletimiziň bagtyýarlyk döwründe türkmen halkynyň durmuş derejesini mundan beýläk-de ýokarlandyrmak maksady bilen ýurdumyzyň ähli welaýatlarynda durmuş hem-de önümçilik maksatly binalar, desgalar yzygiderli gurulýar we ulanmaga berilýär.
Hormatly Prezidentimiz Gurbanguly Berdimuhamedow ýaşululary ýurdumyzda giňden bellenilýän Hasyl toýy bilen gutlap, maksatnamalaýyn çäreleriň durmuşa geçirilmegi netijesinde Türkmenistanda bugdaýyň, gök ekinleriň, miweleriň we bakja önümleriniň bol hasylynyň ýetişdirilýändigini aýtdy, olaryň her bir türkmen maşgalasynyň saçagyny bezäp, halkymyzyň abadançylygyny alamatlandyrýandygyny, ýurdumyzda oba hojalyk önümlerini öndürijilere ýeňillikleriň berilmeginiň, öňdebaryjy kärendeçileriň we ekerançylaryň sarpalanmagynyň olaryň zähmetine berilýän ýokary bahanyň hem-de çuňňur hormatyň nyşanydygyny belledi.
Şu günler Türkmenistanyň başlangyjy bilen Aşgabatda BMG-niň howandarlygynda geçirilýän Durnukly ulag ulgamy boýunça ählumumy maslahatyň taryhy ähmiýeti barada aýtmak bilen, milli Liderimiz häzirki döwürde ulag ulgamynyň uzak geljekde dünýä ösüşiniň esasy ugurlaryny kesgitlemek bilen, möhüm ugurlaryň hataryna girýändigini, ählumumy geoykdysady ösüşiň möhüm şerti bolup durýandygyny, oňa kuwwatly döredijilik itergisini berýändigini nygtady. Biziň ýurdumyz geografiki taýdan amatly ýerleşmek bilen, örän möhüm üstaşyr-ulag we sebit hem-de yklym ähmiýetli logistik merkez hökmünde bu ulgamda özüniň mümkinçiliklerini ählumumy abadançylygyň bähbidine ugrukdyrýar, muňa öňde boljak Aziýa halkara demir ýol ulag geçelgesiniň Atamyrat — Ymamnazar (Türkmenistan) — Akina (Owganystan) böleginiň ulanmaga berilmegi mynasybetli dabaralar hem şaýatlyk edýär.
Hormatly Prezidentimiz ýaşululara ýurdumyzyň durmuşynda amala aşyrylýan möhüm çärelere işjeň gatnaşýandyklary, ýaş nesli terbiýelemek boýunça yzygiderli işleri alyp barýandyklary üçin minnetdarlyk bildirdi we olara jan saglyk, işlerinde üstünlikleri arzuw etdi.
Şol wagt Türkmenabat şäheriniň howa menzilinde Owganystan Yslam Respublikasynyň Prezidenti Mohammad Aşraf Ganiniň uçary gondy. Ony Türkmenistanyň Prezidenti mähirli garşylady. Gyzjagyz we oglan türkmen we dari dillerinde goşgy okaýarlar. Iki goňşy ýurduň liderlerini welaýatyň döredijilik toparlary joşgunly aýdym-saz we tans çykyşlary bilen garşyladylar.
Soňra döwlet Baştutanlarynyň awtoulag kerwenleri howa menzilinden ugradylar.
Garaşylyşy ýaly, ertir iki dostlukly ýurtlaryň Baştutanlary, şeýle hem köp sanly daşary ýurtly myhmanlar, hormatly Prezidentimiz Gurbanguly Berdimuhamedowyň başlangyjy boýunça gurulýan Aziýa halkara ulag geçelgesiniň — Türkmenistan — Owganystan —Täjigistan demir ýolunyň birinji tapgyrynyň açylyşyna gatnaşarlar. Bu ulag geçelgesi taslama gatnaşyjy ýurtlaryň, şeýle hem Gyrgyzystanyň çäklerinden geçip, Hytaýyň demir ýol ulgamlaryna barar hem-de onuň üsti bilen Aziýa—Ýuwaş ummany sebitleriniň bazarlaryna çykar.
Türkmenistanyň Döwlet habarlar agentligi


text:
Birleşen Ştatlar, aýdylmagyna görä, demirgazyk Yrakda hepdeläp «Yslam döwletiniň» jeňçileriniň basyşy astynda galan şaýy türkmenlere ynsanperwer kömegini ibermegiň pikirini edýär.
Amerikan resmileriniň 27-nji awgustda aýtmagyna görä, adminstrasiýa kürt territoriýasynyň golaýynda ýerleşýän Amirli şäherindäki 12 müňden 15 müňe çenli adamyň azyk-suwa elýetersiz galmagyna ünsi gönükdirdi.
Eger bu iş makullansa, bu kömek missiýasy Birleşen Ştatlaryň şu ýakynda Yrakdaky ikinji harby ynsanperwer interwensiýasy bolar.
Amerikanyň ýük uçarlary şu aýyň başynda, ABŞ-nyň howa zarbalary «Yslam döwletiniň» pozisiýalaryny nyşana alýarka, demirgazyk Yrakda Ýezidi mezhebiniň agzalaryna tonnalap azyk we suw taşladylar.
Şeýle-de 27-nji awgustda, habarlarda aýdylmagyna görä, şäheriň gabawyny böwüsmek üçin, Yragyň howpsuzlyk güýçleri we şaýy milisiýasy Amirliniň töwereginde jemlendiler.


text:
Soňky iki hepdäniň içinde Azatlyk Radiosynyň 3 habarçysy Türkmenistanyň howpsuzlyk gulluyklary tarapyndan soraga çekilip, olara taýýarlaýan makalalary bilen baglylykda basyş görkezildi.
Azatlyk Radiosyndan Muhammad Tahir türkmen resmileriniň bu ugurda alyp barýan işlerine syn berdirmek üçin ABŞ-nyň Kongresiniň Helsinki komitetiniň syýasy maslahatçysy Janise Helwig bilen söhbetdeş boldy.
Azatlyk Radiosy: Soňky 10 günlükde Türkmenistanda käkimiýetler tarapyndan Azatlygyň azyndan üç habarçysy sorag edildi. olardan ikisi habar taýynlap ýören ýerinden güýç bilen alnyp gidildi. Bu ýagdaýa siz nähili baha berýärsiňiz?
Janise Helwig: Metbugat azatlygy adam hukuklarynyň iň esasy azatlyklaryndan biridir. Bu halkyň öz töwereginde, öz ýaşaýan jemgyýetinde bolup geçýän dürli wakalardan habarly bolmagy üçin žurnalistlariň erkin işlemäge, žurnalistik derňew geçirip raport taýýarlamaga hukugy bolmagy diýmekdir.
Türkmenistanyň hökümetiniň žurnalistlere, hamana, özüne howp hökmünde garamagy gaty gynandyryjy ýagdaý. Haçan-da žurnalistler bir mesele hakda raport taýýarlap başlanlarynda, häkimiýetleriň olaryň işini basyp ýatyrmaga synanyşmagy gaty gynandyryjy ýagdaý.
Ýaňky gürüňini eden wakalaryňyz Türkmenistanda Abadanda bolan partlamadan soňky ýagdaýlary ýatladýar. Şol wagt [erkin žurnalistleriň berýän] maglumatlary esasynda ýerli halk bolup geçen waka göz ýetirmäge synanyşýarka, hökümet şol partlamalar bilen bagly ähli diskussiýalary dymdyrmaga çalşypdy.
Azatlyk Radiosy: Azatlyk Radiosynyň habarçylaryna edilýän basyşlar bilen bagly, şu günki gürrüňini edýän ýagdaýlarymyz birinji gezek bolan wakalar däl. Siz mundan ozal şonuň ýaly meseleler boýunça türkmen resmileri bilen gepleşikler geçiren bolmaly. Haçanda ýurtda žurnalistlere edilýan basyşlar baradaky meseleleri gozganyňyzda, olar nähili reaksiýa görkezýärler?
Janise Helwig: Olar, elbetde, Türkmenistanda metbugatyň azatdygyny aýdýarlar. Emma Türkmenistanda media azat däl, men oňa doly göz ýetirýärin. Meselem, bu ýagdaýa Türkmenistanyň döwlet eýeçiligindäki telekanallaryň mysalynda seretsek, olar diňe hökümetiň aýdanyny edýärler.
Elbetde, Türkmenistanda metbugatyň azat däldigi her jähtden äşgär, metbugat doly hökümetiň eýeçiliginde, ýurtda garaşsyz pikirleri beýan edip biljek metbugat ýok, gazet, telekanal, esasanam, internet platformalary ýok.
Azatlyk Radiosy: Janise, siz diňe Türkmenistan däl, metbugat azatlygy barada beýleki ýurtlar bilen baglanyşykly geçirilýän ýygnaklara hem gatnaşýarsyňyz. Žurnalistlere basyş etmek bu çäräni amala aşyrýan ýurtlaryň abraýyna nähili täsir edýär?
Janise Helwig: Bu ädim hökümetiň demokratik esaslara görä dolandyrylmaýandygyny, jemgyýetiň erkin däldigini görkezýär. Haçan-da žurnalistlere basyş edilip başlananda, bu hökümetiň öz raýatlaryndan gorkýandygyny ýa-da dogry sözden, hakykatdan gorkýandygyny görkezýär.
Biz munuň ýaly ýagdaýlara regionda gaty köp duş gelýäris. Orsýetde we Merkezi Aziýada ýerleşýän beýleki ýurtlarda-da şonuň ýaly ýagdaýlar göze ilýär. Häzirki döwürde Azarbaýjanda hem žurnalistler öz professional işleri sebäpli türmelere basylýarlar.
Munuň ýaly hereketler graždan jemgyýetçiligi, garaşsyz media we syýasy oppozisiýa ýaly ugurlar bilen meşgullanýan, garaz, hökümetiň halamaýan islendik ugurlary boýunça iş alyp barýan toparlara berlen gönüden-göni bir duýduryş bolup durýar.


text:
Orsýetiň iki kosmonawty we NASA-nyň astronawty ýarym ýyllap kosmosda Halkara kosmos stansiýasynda bolmagyndan soň 11-nji sentýabrda Gazagystanda ýere düşdüler.
10-njy sentýabrda Stewe Swanson, Aleksandr Skwortsow we Oleg Artemýew özlerini mart aýynda Halkara kosmiki stansiýasyna alyp baran Orsýetiň “Soýuz” kosmos gämisinde gaýdyp geldiler.
Orsýetli kosmonawt Maksim Suraýew, NASA-nyň astronawty Reid Wiseman we Ýewropanyň Kosmos agentliginiň astronawty Aleksandr Gerst Halkara kosmos stansiýasynda galýarlar.
Indiki komandanyň kosmosa sentýabr aýynda iberilmegine garaşylýar.
Orsýetli kosmonawt Ýelena Serowa bu topara girer we kosmosa uçan orsýetli dördünji zenan bolup, soňky 20 ýylyň dowamynda kosmosa uçan ilkinji zenan bolar.


text:
Türkmenistanda Nebit-gaz ministrliginiň ýatyrylmagy bilen ozalky ministrligiň düzümindäki edaradyr kärhanalarda hem düýpli özgerişlikleriň, şol sanda tygşytlaýyş çäreleriniň başlanandygy aýdylýar.
Gürrüňi edilýän pudagyň käbir işgärleri Azatlyk Radiosy bilen söhbetdeşleginde “Türkmengeologiýa” gazuw-burawlaýyş edaralaryna, şeýle-de “Türkmengaz” we “Türkmennebit” döwlet konsernlerine degişli käbir bölümleriniň ýapylýandygyny, iş ştatlarynyň hem kemildilýändigini gürrüň berdiler.
“Türkmengeologýa” edarasynyň özüni atlandyrmasyzlygy soran bir işgäri hatda wezipesinde galdyrylýan käbir işgärleriň hem iş tertibiniň ýarym stawka geçirilýändigini aýtdy.
“Bize işe günaşadan çykmagy tabşyrdylar. Muňa garamazdan, berilýän işiň göwrümi öňküligine galdy. ‘Isleseň günde gelip, işiňi ýerine ýetir, isleseň günaşadan... ol öz işiň’ diýdiler” diýip, “Türkmengeologiýa” edarasynyň işgäri gürrüň berdi.
Zähmet haklary
Şol bir wagtda, işiň ýarym stawka geçirilmegi bilen, ozalky berilýän aýlyk zähmet haky iki esse azaldylypdyr.
“Ozal her aýda 900 manat alýardym. Indi onuň hem iki esse azaldylandygyny aýtdylar. Indi öňümizdäki aýyň ahyrynda göreris-dä elimize näçe aljagymyzy” diýip, “Türkmengeologiýanyň” işgäri aýtdy.
Bu aralykda, Balkanabadyň Abatlaýyş gurluşyk müdirliginde-de (AGM) 1-nji sentýabrdan başlap, iş orunlarynyň 75-si ýapylar. Şeýle-de, Balkanyň merkezi şäherindäki bu edaranyň ussalarynyň iş sagady 50% azaldylyp, olar gündelik sekiz sagadyň ýerine indi dört sagat işlemeli bolarlar.
Adynyň efirde tutulmazlygyny haýyş eden şol edaranyň ussasy 1-nji sentýabrdan başlap, ussalaryň iki smenada, ýagny ertirden-günortana, soňra-da günortandan-ikindine çenli işläp başlajakdyklaryny habar berdi.
“Lebapgazçykaryş” müdirliginde işleýän hünärmenleriň biri Azatlyk Radiosy bilen habarlaşyp, edaranyň düzümindäki ençeme işgäriň wezipesinden boşadylandygyny aýtdy.
“Işsiz oturan halky iş bilen üpjün edip bilmeýärler. Üstesine işläp ýörenleri-de sokraşeniýe edýärler (işden aýyrýarlar – red.)” diýip, ýaňy-ýakynda işini ýitiren “Lebapgazçykaryş” müdirliginiň ozalky hünärmeni Azatlyk Radiosyna öz nägileligini bildirdi.
Ministrligiň ýatyrylmagy
Ýatladyp geçsek, mundan on gün töweregi ozal Türkmenistanyň prezidenti G. Berdimuhamedow ýurduň Nebit-gaz ministrligini ýatyrmak kararyna gelendigini aýdypdy. Şonda Berdimuhamedow beýle karara “nebit-gaz toplumyny dolandyrmagy mundan beýläk-de kämilleşdirmek, umuman, bu pudagyň işini has-da gowulandyrmak hem-de maliýe serişdeleriniň gelip gowuşmagyny aýdyňlaşdyrmak maksady bilen” gelendigini aýdypdy.
Mundan başga-da, 15-nji iýulda geçirilen hökümet maslahatynda, Türkmenistanyň prezidentiniň ýanyndaky Nebit-gaz serişdelerini dolandyrmak we peýdalanmak baradaky döwlet agentliginiň işini hem bes etmek karar edildi.
Prezident ýatyrylan ministrligiň we agentligiň işgärlerini iş bilen üpjün etmek barada tabşyryk berse-de, ony nähili ýagdaýda amala aşyrmalydygyny aýtmady.
Prezidentiň ýokarky görkezmesine garamazdan, nebit-gaz pudagynyň işgärleriniň ştat sanawynyň we zähmet sagatlarynyň kemeldilýändigi baradaky şikaýatlar dogrusynda, Azatlyk Radiosynyň ýurduň “Türkmengaz” we “Türkmennebit” konsernleri bilen habarlaşmak synanyşyklary hiç hili netije bermedi.
Galyberse-de, mundan ozalam ýurduň nebit-gaz pudagynyň işgärlerine zähmet haklarynyň wagtynda berilmeýändigi, iş orunlarynyň kemeldilýändigi barada hem habarlar çykypdy.
Türkmenistanyň nebit-gaz pudagyndaky bu soňky özgertmeler energiýa serişdeleriniň dünýä bazaryndaky bahalarynyň ýiti peselmeginiň çäginde bolup geçýär.


text:
Ýaponiýanyň “Fukusimo-Daiçi” atom stansiýasynyň 3-nji reaktorynda saklanýan howply plutoniý sterženleriniň gorag gabyna zeper ýeten bolmagy mümkin diýlip, habar berilýär.
Şeýle-de atom stansiýasynyň ýakynda çenden aşa radiasiýa bilen zäherlenen üç işgäriniň radiasiýa derejesiniň çaklanandan 10,000 esse ýokary bolandygyny anna güni ýapon resmileri aýtdy.
Ýaponiýada bolan ýer yranma we sunami sebäpli ölenleriň sanynyň 10,000-e ýetendigi habar berilýär. Şeýle-de dereksiz ýiten 17,500 töweregi adamy diri tapmak umytlary hem gitigiçe peselýär.


text:
Pakistanyň demirgazygynda ýaragly adamlaryň poliomielit waksinasyny edýän işgärlere garşy ot açmagy netijesinde, toparyň howpsuzlygyny üpjün edýän bir polisiýa işgäri öldi.
Bu waka sişenbe güni Haýber Puhtunhwa welaýatynyň Kala obasynda amala aşyryldy.
Polisiýanyň aýtmagyna görä, poliomielit waksinasiýasyny amala aşyrýan topardan iki adam, howpsuzlyk güýçleri bilen bilelikde çagalara sanjym etmek üçin öýlere aýlanýan mahaly, olara üç ýaragly adam hüjüm edipdir.
Häzire çenli bu hüjümiň jogapkärçiligini hiç kim öz üstüne almady. Soňky bir aýyň dowamynda Pakistanda poliomielit waksinasiýasy bilen baglanyşykly amala aşyrylan hüjümlerde azyndan dokuz adam öldürildi.


text:
Palestinalylar Ysraýylyň türmelerinden 26 palestin tussaglarynyň goýberilmegini gutladylar. Azatlyga çykarylan palestinalylar adam öldürmek we terrorizm ýaly aýyplamalarda günälip tapylyp, uzak möhlet türme tussaglyklaryna höküm edilipdiler.
Ysraýyl tussaglary ABŞ-nyň howandarlygyndaky Ýaraşyk gepleşikleriniň çäginde azatlyga goýberdi. Bu 104 palestin tussagyny türmeden çykarmak boýunça göz öňünde tutulan dört tapgyryň üçünjisi boldy.
Palestinalylaryň hüjümleri netijesinde öldürilen ysraýyllylaryň käbirleriniň maşgala agzalary bu herekete garşy çykdylar.


text:
Şenbe güni NATO Ankaradaky amerikan ilçihanasynyň öňünde anna günki amala aşyrylan partlamany ýazgaryp, beýanat etdi.
Anna güni janyndan geçen bir hüjümçi ABŞ-nyň Ankaradaky ilçihanasynyň girelgesinde partlama amala aşyryp, özüni we ilçihananyň goragçysyny öldürdi.
Bu wakada ýene bir ýerli aýal maşgala agyr ýaralandy. ABŞ-nyň prezident administrasiýasy bu wakany “terror hüjümi” diýip häsiýetlendirdi.
Türkiýäniň premýer-ministri Rejep Taýýyp Erdogan bu waka bilen bagly eden çykyşynda bu partlamany amala aşyran adamyň aşa çepçi “Rewolýusion halk azat ediş partiýa-fronty” atly toparyň agzasydygyny öňe sürdi. Emma hüjümiň jogapkärçiligini häzire çenli hiç bir topar öz üstüne almady.
2008-nji ýylda Türkiýäniň Stambul şäherindäki amerikan konsullygyna garşy edilen ýaragly hüjümde hüjümçilerden üçüsi we üç sany polisiýa işgäri ölüpdi.


text:
Pentagon “Yslam döwleti” atly toparyň şu ýylyň başynda öldürilendigine ynanylýan ýokary derejeli komandiri geçen hepdäniň ahyrynda Mosul şäheriniň golaýyna edilen howa zarbasynda ölen bolmagy ähtimal diýýär.
Pentagonyň metbugat sekretary Peter Kukyň (Peter Cook) 14-nji iýulda beren maglumatyna görä, Birleşen Ştatlar Omar al-Şişaniniň, 10-njy iýulda “Yslam döwleti” atly toparyň 16 sany lideri bilen duşuşýan mahaly, edilen hüjümde öldürilip-öldürilmändigini tassyklamaga çalyşýar.
Mart aýynda gyzyl sakgally we rus lakamly “Omar çeçeniň” howa zarbasynda alan şikesinden soň, aradan çykandygy öňe sürülse-de, Kuk ýakynda Birleşen Ştatlaryna Omaryň ölmändigi we onuň 10-njy iýuldaky ýygnakda bar bolan bolmagynyň mümkindigi barada maglumatlar gelip gowuşdy diýdi.


text:
Çarşenbe güni ýewro pul birliginiň hümmeti soňky dört aýyň dowamynda iň pes derejä düşdi. Bilermenler bu ýagdaýyň uly býujet defisitini başdan geçirýän Gresiýanyň ýewro-zonadan çykmak ähtimallygy bilen dörän aladalar bilen baglanyşyklydygyny aýdýarlar.
Çarşenbe güni 1 ýewronyň dollardaky hümmeti 1 dollar 27 sent boldy. 6-njy maýda Gresiýada geçirilen parlament saýlawlaryndan soň, ýurduň maliýe syýasaty bilen baglanyşykly dawalar sebäpli syýasy partiýalar henizem parlamentde dolandyryjy koalisiýa döredip bilmän gelýärler.
Şu ýagdaý sebäpli Gresiýada parlament saýlawlary geljek aý gaýtadan geçiriler diýlip garaşylýar.


text:
BMG-niň ozalky ýugoslaw lideri boýunça Harby tribunaly bosniýaly serb lideri Radowan Karadziçi 1990-njy ýyllaryň Bosniýa urşy mahalynda adamzada garşy jenaýat etmekde günäli tapdy.
Emma muňa garamazdan, başlyklyk ediji sudýa Bosniýanyň serb harbylarynyň ýurduň töweregindäki şäherleri bosniýaly musulmanlardan we etniki horwatlardan arassalamak boýunça alyp baran kampaniýasy genoside barabar däl diýdi.
Karadziç Srebrenisada 1995-nji ýylda öldürilen sekiz müň musulman erkegi we oglany bilen baglylykda ikinji genosid aýyplamasy bilen ýüzbe-ýüz dur.
Karadziç etnigara urşuň dowamynda 100 müň adamyň ölümine sebäp bolan hereketler üçin Gaaganyň tribunalynda soňky 20 ýylyň dowamynda sud edilýän ýokary derejeli resmidir.
11 ýyllap häkimiýeti dolandyranyndan soň 2008-nji ýylda tussag edilen Karadziçe ýöňkelýän esasy günä onuň 1995-nji ýylda Bosniýanyň Serb respublikasyna baş ýolbaşçy bolan döwründe Srebrenisanyň sekiz müň erkek ýaşaýjysyny gyran serb goşunlaryna gözegçilik etmegine degişli.
Prokurorlar bu gyrgynçylygyň genosid akty bolandygyny aýdýarlar.


text:
Gyrgyzystanyň Milli howpsuzlyk komitetiniň başlygy Myrat Sutalinow düýn Bişkekde Gyrgyzystanyň Howpsuzlyk geňeşinde çykyş edip, ölüm jezasyny gaýtadan dikeltmäge we jezalandyryp öldürmegi jemgyýetçiligiň gözüniň alnynda geçirmäge çagyrdy.
«Men şu gün biz dilden şeýle karara gelmeli diýip pikir edýärin, onsoň Howpsuzlyk geňeşi, Adalat ministrligi, beýleki kanun ekspertleri bu meselä seretmeli. Belki-de jenaýatyň käbir görnüşleri üçin biz ölüm jezasyny, jezanyň ýerine ýetirilişiniň jemgyýetçiligiň gözüniň alnynda geçirilmegini girizmelidiris. Şondan soň döwletde tertip-düzgün iki-üç günde ýola goýlar» diýip Sutalinow aýtdy.


text:
Eýranyň prezidenti Mahmud Ahmadinejad bilen onuň Nýu-Ýorkda BMG-niň Baş Assambleýasynda eden çykyşyny surata düşürmäge gelen kameraçynyň aklawçysy öz müşderisiniň Eýrandan gaçandygyny aýtdy.
Hasan Gol Kanbana wekilçilik edýän nýu-ýorkly aklawçy Pol O'Dwyer öz müşderisiniň Birleşen Ştatlardan gaçybatalga sorandygyny tassyk etdi.
Ol Kanbanyň aýalydyr çagalarynyň hem Eýrandan gaçandygyny, ýöne olaryň nirededigini aýdyp bilmeýändigini aýtdy.
Ahmadinejat geçen çarşenbede Baş Assambelýada söz sözläpdi.


text:
Gyrgyzystanyň wagtlaýyn hökümetiniň goranmak ministriniň wezipesini ýerine ýetirijisi ýurduň günortasynda ýerleşýän Oş şäherine bardy.
Häzirki döwürde Oşda ýerleşýän hökümet binalaryny öňki prezident Kurmanbek Bakyýewiň tarapdarlary özleriniň kontrollugynda saklaýarlar.
Ýurduň günortasynda ýerleşýän beýleki iki welaýat, ýagny Batekan bilen Jalal-Abatda ýerleşýän hökümet binalaryna hem düýn Bakyýewiň tarapdarlary zor bilen girdiler.
Gyrgyzystanyň wagtlaýyn hökümetiniň ýolbaşçysy Roza Otunbaýewa Azatlyk Radiosynyň Gyrgyz gullugyna beren interwýusynda ýurdy gaýra çekmäge synanyşýanlara garşy Bişkegiň göreşjekdigini aýtdy.
“Eger bize garşy päsgelçilikler döretmek isleýänler, Gyrgyzystany yza çekmäge hem-de bizi bölmäge synanyşýan güýçler bar bolsa, biz olara garşylyk bereris. Biziň olara garşy durmaga taýýarlygymyz hem-de güýjümiz bar” diýip, Otunbaýewa aýtdy.


text:
Owganystanyň ýörite tribunaly Kabul bankynyň iki sany uly resmisini uly möçberdäki galplyk üçin bäş ýyl türme tussaglygyna höküm etdi.
Bu galplyklar 2010-njy ýylda ýurduň iň uly bankynyň dargamagyna getiripdi.
“Täze Kabul banky” diýlip at berlen maliýe instituty soňra hökümetiň maliýe goldawy bilen dikeldildi.
Sudýa Şamsul Rahman Şams sişenbe güni bankyň ozalky başlygy Şerhan Farnhudyň we ýerine ýetiriji direktor Halilullah Feroziniň 800 million dollardan gowrak pul ogurlamakda günälidigini aýtdy.
Ol bularyň galplyk esasynda ele geçiren pullaryny yzyna tölemeli etdi.
Bulardan başga ýene 20 adam bankdaky galplyklar bilen baglylykda tussaglyga höküm edildi.


text:
ABŞ-nyň resmileri öz ýurdunyň ýolbaşçylygyndaky koalisiýasynyň howa zarbalarynyň däl-de, orsýet bombalarynyň Siriýanyň gündogarynda hökümet güýçlerini öldürendigini aýdýarlar.
7-nji dekabrda Siriýa hökümet goşunynyň Deir Al-Zor welaýatyndaky lagerini oka tutup, üç esgeri öldürmekde we 13 esgeri ýaralamakda “Yslam döwleti” toparyna garşy göreşýän ABŞ-nyň ýolbaşçylygyndaky koalisiýany aýyplady.
Emma ABŞ-nyň harby resmileri radar suratlarynyň zarbalaryň Orsýetiň Demirgazyk Ossetiýadaky Mozdok harby bazasynda ýerleşdirilen 12 sany TU-22M3 bombalaýjy uçary tarapyndan amala aşyrylandygyny aýtdylar.
Metbugat-wekili polkownik Stewe Warren koalisiýanyň 6-njy dekabrda agzalan giňişlikde amala aşyran zarbalarynyň goşunyň bazasyndan 100 çemesi kilometr uzaklykda ýerleşýän nebit ýatagyna gönükdirilendigini aýtdy.


text:
Maşynlaryň dyknyşygy bilen bagly emele gelýän başagaýlyk we goh-gykylyk Aşgabadyň Andalyp köçesinde her gün diýen ýaly ir ertirden gaýtalanýan sahna. Bu diňe Andalyp köçesine mahsus bolman, soňky döwürlerde paýtagtyň käbir beýleki köçelerinde-de duş gelýän hadysa öwrüldi.
Bu ýagdaý şeýle awtoulag dyknyşykly köçelere henizem o diýen öwrenişmedik käbir paýtagtlylar üçin goşmaça kelle agyry döredýär. Ilat sanynyň 700 müň töweregidigi aýdylýan Aşgabadyň medeniýet işgäri Abdy hem awtoulag dyknyşygyndan şikaýat edýän ýaşaýjylardan biri.
Ol: “Meniň işim irden sagat 9-da başlanýar. Ýöne men işe gitmek üçin 8-iň ýarynda öýden çykýaryn. Iş ýerimiň ýerleşýän ýeri öýümden 7 duralga uzaklykda. Aşgabadyň ölçegi boýunça bu uzaklyk o diýen daşam däl. Emma, irdenki awtoulag dyknyşygy ep-esli wagtyňy alýar” diýip, gürrüň berýär.
Muňa näme sebäp bolýar?
Aşgabadyň köçelerinde awtoulag dyknyşygynyň ýa-da, ilat arasynda aýdylyşy ýaly, probkalaryň emele gelmeginiň sebäpleri barada dürli garaýyşlar bar. Aşgabatly taksiçi Meret bu problemany şäherde awtoulaglaryň sanynyň köpelmegi bilen baglanşdyrýar.
Ol: “Soňky birnäçe ýylyň dowamynda Aşgabada daşary ýurtlardan öň ulanylan awtoulaglaryň müňlerçesi getirildi. Sähelçe gurby çatan adamyň awtoulag edinesi gelýär. Şeýlelikde, elýeter bahadan satylan şol awtoulaglar Aşgabadyň darajyk çola köçelerini doldurdy” diýip, ýagdaý barada öz garaýşyny aýtdy.
Eýsem, maşyn dyknyşygynyň sebäbi diňe awtoulaglaryň sanynyň artmagy bilen baglymyka? Aşgabadyň başga bir ýaşaýjysy Aşyryň aýtmagyna görä, awtoulag dyknyşygynyň emele gelmeginiň başga bir sebäbi hem ýol hereketiniň talabalaýyk kadalaşdyrylmazlygy bilen bagly.
“Elbetde, Aşgabadyň köçeleri häzirki ýol hereketi üçin dar. Emma, köçeleri ýapmaklyk bu ýagdaýy has-da çylşyrymlaşdyrýar. Hususan-da, paýtagtyň merkezi köçeleriniň häli-şindi ýapylyp durulmagy beýleki köçelerde awtoulag gatnawyny çylşyrymlaşdyrýar. Bu bolsa, öz gezeginde, awtoulag dykynlaryny emele getirýär” diýip, Aşyr öz garaýşyny mälim etdi.
“Prezidentiň gatnawam sebäp bolýar”
Aşgabadyň ýaşaýjysy Aşyr ýurduň prezidentiniň awtoulag korteži geçende ýa-da ýokary wezipeli daşary ýurt delegasiýalary gelende, merkezi köçeleriň düýpden ýapylmagynyň hem problemanyň göwrümini artdyrýanlygyny aýdýar.
“Protokol köçe diýlip at alan Türkmenbaşy köçesiniň ‘ýaşuly geçýär’ diýen bahana bilen ýygy-ýygydan ýapylyp durulmagy bilen, şäheriň Andalyp köçesinde şäherde iň uly awtoulag dykyny emele gelýär. Atabaýew köçesiniň Oguz han köşgüniň ýanyndan geçýän böleginiň elmydama ýapylgy bolup galmagy hem golaýdaky beýleki köçeleriň gatnawyna özüniň ýaramaz täsirini ýetirýär” diýip, Aşyr özara söhbetdeşlikde aýtdy.
Aşgabatly awtoulag sürüjisi, 46 ýaşly Kakamyrat hem köçeleriň ýapylmagy zerarly sürüjileriň maşynlary bilen darajyk köçelerde gabalyp galýan halatlarynyň hem bolýanlygyny aýdýar.
Ol: “Seredip otyrýaň welin, şu wagt birnäçe köçe ýapyk. Irden dagy şu Mir köçä çykaňda, aý, sürer ýaly däl. Şofýor bolansoň bilýäň-dä. Eýleki-beýleki köçelerem ýapyk-da. Onsoň, haýsydyr bir köçä dykylyp galaňda, daş töweregiň ýapyk bolansoň, näme, garaz, her kim ondan-mundan gatnajak bolup, çykalga gözleýär” diýip, gürrüň berdi.
Aşgabadyň köçelerindäki ýol hereketiniň ýagdaýy boýunça meseleler ýokary derejeli hökümet maslahatlarynda hem birnäçe gezek gozgalyp, ýurt baştutany bu meseläni çözmek boýunça degişli ýolbaşçylara tabşyryklaram berdi.
Şeýle ýygnaklardan biri hem 23-nji aprelde geçirildi. Şonda prezident Berdimuhamedow, mundan öňki ýygnaklarda bolşy ýaly, ýene bir gezek degişli ýolbaşçylara bu meseläni çözmegi tabşyrdy. Bu tabşyrygyň häzirki ýagdaýa nähili täsir etjekdigi häzirlikçe soraglygyna galýar.


text:
«Al-Jazeera» telewideniýesi german häkimiýetlerini Berliniň Tegel aeroportunda, Müsüriň talaby esasynda tussag edilen tanymal žurnalisti derhal boşatmaga çagyrdy.
Düýbi Katarda ýerleşýän telewideniýäniň ýerine ýetiriji direktory Mostefe Suagyň beýanatynda şeýle diýilýär: «Beýleki ýurtlar özleriniň Müsüriň media basyş guralyna öwrülmegine ýol bermeli däl, bolmanda Germaniýa ýaly metbugat azatlygyny sylaýan ýurtlar beýle iş etmeli däl.»
«Al-Jazeeranyň» Arap gullugynyň baýry žurnalisti Ahmet Mansur Berlinden Doha uçmakçy bolanda, 20-nji iýunda tussag edildi.
Müsür häkimiýetleri Mansury gaýybana 15 ýyl türme tussaglygyna höküm etdiler. Ol, hamala, 2011-nji ýylda, Tahrir meýdanynda bir aklawçyny gynanmyşyn.
Mansur bu aýyplamany ret edýär.
Müsür häkimiýetleri «Al-Jazeerany» gadagan edilen «Musulman doganlygy» toparynyň wagyzçysy bolmakda aýyplaýar.


text:
Türkmenistanyň Medeniýet ministrligi bilen Germaniýa Federatiw Respubliaksynyň Türkmenistandaky ilçihanasy däbe öwrülen Roždestwo konsertine çagyrýar. Onuň dowamynda Bahyň, Marçellonyň, Gaýdnyň (barokko eýýamynyň sazlary) eserleri ýerine ýetiriler.
Roždestwo konserti Magtymguly adyndaky sazly-drama teatrynda 6-njy dekabrda geçiriler.
Başlanýan wagty – 18:30.
Konserte Eziz Jumanyýazowyň ýolbaşçylygyndaky simfoniki orkestr hem-de üflenip çalynýan saz guralynyň germaniýaly ussady Wolfgang Bauer gatnaşar.
Isleg bildirýänleriň hemmesi çagyrylýar. Konsert tölegsiz.
Türkmenistanda ýakyn günlerde geçiriljek beýleki konsertler baradaky maglumaty “Afişa” atly rubrikamyzdan okap bilersiňiz.


text:
Gazagystanyň paýtagty Astanada geçiriljek sammite
Türkmenistanyň prezidenti Gurbanguly Berdimuhamedowyň hem gatnaşmagyna garaşylýar. ÝHHG-niň Astanada geçiriljek konferensiýasyna
bolsa türkmen graždan aktwistleri hem gatnaşmaga synanyşýarlar. Dissidente ‘duýduryş’
ÝHHG-niň konferensiýasyna gatnaşmaga synanyşýan Bolgariýada ýaşaýan türkmen aktiwisti Annadurdy Hajyýewiň Azatlyk Radiosyna aýtmagyna görä, wiza beren Gazagystanyň Sofiýadaky ilçihanasy Hajyýewe Gazagystanda tussag edilmek howpunyň abanýanlygyny duýdurypdyr.
Gazagystanyň Bolgariýadaky ilçihanasyna saglylanyp, türkmen aktiwisti Hajyýew şeýle diýýär: “Ilçihananyň ikinji sekretary Talgat Ketebaýew wiza kynçylygynyň ýokdugyny we maňa wizanyň berlenligini aýtdy. Emma Gazagystana baran badyma meniň tussag ediljegimi açyk duýdurdy”.
Türkmenistanyň maliýe pudagynyň öňki resmisi Annadurdy Hajyýew ÝHHG-niň syn ediji konferensiýasynyň 26-njy 28-nji noýabr aralygynda Astanada geçiriljek üçünji tapgyryna gatnaşmak üçin wiza sorap, Gazagystanyň Bolgariýadaky ilçihanasyna 8-nji noýabrda ýüz tutupdy.
Emma, adatça 5 günüň dowamynda berilýän wiza meselesi uzaga çekensoň, Annadurdy Hajyýewiň ÝHHG-niň Astanadaky konferensiýasyna gatnaşmagy bilen bagly kynçylyklar adam hukuklaryny goraýjy “Memorial” guramasynyň maglumaty arkaly köpçüligiň dykgatyna ýetirildi.
Hajyýew 22-nji noýabrda özüne Gazagystanyň ÝHHG-däki hemişeki wekiliniň orunbasary Usen Suleýmenowyň Wenadan telefon arkaly jaň edip, wiza meselesiniň oňyn çözlenligini aýdanlygyny we Gazagystanyň ilçihanasyna ýüzlenmegi haýyş edenligini Azatlyk Radiosyna gürrüň berdi.
Türkmen aktiwisti Annadurdy Hajyýewiň ady Interpolyň sanawlarynda ýok. Mundan öň Türkmenistanyň häkimiýetleriniň onuň üstüne ýöňkelýän ykdysady aýyplamalar üçin onuň Türkmenistana tabşyrylmagyny soranlygy, emma Bolgariýanyň sudunyň bu talaby ret edenligi habar berilýär.
Hajyýewiň gazak diplomaty Talgat Ketebaýewe salgylanyp, habar bermegine görä, onuň Türkmenistana tabşyrylmagy barada Gazagystanyň Baş prokuraturasyna türkmen tarapyndan talap haty gowuşypdyr we bu çäre Minsk Konwensiýasynyň çäginde göz öňünde tutulýar. Tassyklanmady, ýöne ret hem edilmedi
Emma häzirki wagtda ÝHHG-e ýolbaşçylyk edýän Gazagystanyň Bolgariýadaky ilçihanasynyň ikinji sekretary we konsuly Talgat Ketebaýew Azatlyk Radiosyna beýanat bermekden ýüz öwrüp, muny özüniň maglumat bermäge ygtyýarynyň ýoklugy bilen düşündirdi.
Gazagystanyň Daşary işler ministrliginiň resmisi Ilýas Omarow bolsa Ýewropada howpsyzlyk we hyzmatdaşlyk guramasynyň çärelerine türkmen aktiwistleriniň gatnaşmak mümkinçiliklerine we olaryň howpsuzlygyna degişli maglumatyň özünde ýokdugyny Azatlyk Radiosyna aýtdy.
Emma Ilýas Omarow Gazagystanyň birek-birege kanuny ýardam bermek ylalaşygynyň çäginde GDA döwletleriniň, hususan-da Özbegistan bilen Orsýetiň, resmi talaplaryny kanagatlandyryp, ol ýa beýleki adamlary tussag etmek we tabşyrmak tejribeleriniň bardygyny belledi.
Gazagystanyň Daşary işler ministrliginiň metbugat wekili Ilýas Omarowyň sözlerine görä, Gazagystan beýleki döwletleriň ýüzlenmesi boýunça öz territoriýasynda tussag etmek we degişli ýurda tabşyrmak çärelerini Minsk Konwensiýasynyň çäginde amala aşyrýar.
Emma Ilýas Omarow Gazagystanyň Türkmenistan bilen Minsk Konwensiýasynyň çäginde kanuny hyzmatdaşlyk boýunça ylalaşygyň öz güýjünde galanlygyndan ýa-da galmanlygyndan özüniň habarsyzdygyny aýtdy we muny anyklamagy wada berdi, emma häzire çenli maglumat gowuşmady.
Minsk Konwensiýasy, ýagny Graždan we jenaýat işleri boýunça kanuny ýardam hem kanuny gatnaşyklar boýunça Konwensiýa 1993-nji ýylyň 22-nji ýanwarynda kabul edilipdi. 1997-nji ýylyň 28-nji martynda konwensiýa degişli protokola hem gol çekilipdi.
Şol dokumentlere gol çeken döwletleriň arasynda Türkmenistan hem bardy. Emma Türkmenistan 2005-nji ýylda GDA guramasynyň hemişelik agzalarynyň hataryndan çykdy. Ýurduň gol çeken Minsk Konwensiýasynyň şondan soň güýjünde galyp-galmanlygy resmi metbugatda habar berilmedi.Ilkinji gezek däl
Türkmen häkimiýetleriniň Gazagystana basyş edip, ÝHHG-niň Astanada geçirilýän çärelerine türkmen dissidenleri gatnaşan ýagdaýynda 1-2-nji dekabrda ol ýerde boljak sammite Türkmenistanyň prezidenti gatnaşmaz diýip haýbat atýanlygyny “Memorial” guramasy habar berýär.
Düýbi Moskwada ýerleşýän “Memorial” guramasynyň ýaýradan maglumatlarynda Gazagystan tarapynyň türkmen graždan aktiwistlerine wiza bermezlik we olaryň ÝHHG-niň konferensiýalaryna gatnaşmagyna päsgelçilik döretmek ýaly hereketlerini dowam etdirýänligi öňe sürülýär.
Häzirki wagtda ÝHHG-ä baştutanlyk edýän Gazagystanyň resmileri öz ýolbaşçylygynda geçirilýän halkara çärelerine hökümete degişli bolmadyk guramalaryň wekilleriniň, şol sanda türkmen dissidentleriniň we adam hukuklaryny goraýjylaryň gatnaşmagyna garşy däldiklerini aýdýarlar.
Emma adam hukuklaryny goraýjy “Türkmen inisiatiwasy” guramasynyň müdiri Farid Tuhbatullin: “ÝHHG-niň şu ýylky çärelerine türkmen wekilleriniň gatnaşmagyna döredilen päsgelçilikler Gazagystanyň guramanyň düzgünlerini açyk depeleýänligini görkezýär” diýýär.
ÝHHG-niň konferensiýalaryna türkmen dissidentleriniň gatnaşmagyna päsgelçilikleriň döredilmegi bilen bagly problemalar şu ýylyň oktýabar aýynyň başynda konferensiýanyň Warşawada geçirilen birinji tapgyrynda başlanypdy we yz ýany Wenada bolan ikinji tapgyrynda ýene gaýtalanypdy.
ÝHHG-niň syn ediji konferensiýasynyň Astanadaky tapgyrynda metbugat azatlygy, emigrantlara garşy çydamsyzlyk, adam söwdasyna garşy göreş boýunça Warşawada başlanan diskussiýalar dowam etdiriler. Duşuşykda esasan çaga söwdasyna garşy göreş barada maslahat ediler.


text:
Şu günler Aşgabadyň demir ýol wokzalynyň golaýynda rekonstruksiýa işleri geçirilýär. Mundan iki hepde ozal başlanan abatlaýyş işleriniň çäginde wokzalyň esasy binasynyň köçe tarapyna demir haýat aýlanyp, onuň öňünden geçýän Gurbansoltan eje şaýolunda agyr tehnika gurluşyk işlerini alyp barýar.
Häkimiýetler bu ýerde nähili rekonstruksiýa işleriniň geçirilýändigi barada häzirlikçe halk köpçüligine anyk maglumat bermeýärler. Adatça, daşyna haýat aýlanan gurluşyk obýektlerinde nähili işleriň alnyp barylýandygy, gurluşygyň kim tarapyndan amala aşyrylýandygy, onuň gutarjak wagty barada maglumat ýazylan plakatlar asylýar.
Azatlyk Radiosynyň habarçylarynyň aýtmagyna görä, demirýol wokzalynyň esasy girelgesiniň öňünden geçýän Gurbansoltan eje adyndaky şaýol giňeldilip, wokzalyň günorta we günbatar bölegindäki ýerasty geçelgeler ýumrulýar we olaryň deregine täzeleri gurulýar.
Ýolagçylar, ulaglar çem gelen ýerden geçýär
Alnyp barylýan bu rekonstruksiýa işleri sebäpli wokzalyň esasy binasyna hem zeper ýetip, onuň ýolagçylaryň otla garaşmak üçin niýetlenen perronynyň hem esasy bölegi ýumruldy. Şeýle-de, wokzalyň esasy girelgesiniň öňünde ýerleşen suw çüwdürimleri hem ýer bilen ýegsan edilip, onuň daş-töweregindäki onlarça agaç hem kesildi.
Şol bir wagtyň özünde, Aşgabadyň esasy demirýol wokzalynyň öňünde dowam edýän bu rekonstruksiýa işleriniň çäginde Gurbansoltan eje şaýolunyň wokzalyň öňünden geçýän ýeri bölekleýin ýapyldy. Bu ýagdaýyň otly gatnawyna täsir ýetirip-ýetirmändigi barada anyk maglumat bolmasa-da, bu wokzala barýan we gaýdýan ýolagçylaryň gatnawynda käbir kynçylyklary döretdi.
Mary welaýatyna sapara barýan 50 ýaşlaryndaky Akbibi daýza ýolagçylaryň wokzala barmagy üçin ýörite geçelgeleriň göz öňünde tutulmandygyny aýdyp, bu ýerde adamlaryň-da, ulaglaryň-da çem gelen ýerden geçýändigini aýdýar.
“Awtoulagdan düşüp, wokzala girjek bolsaň durşuna başagaýlyk. Bu ýerde ýolagçylar üçin niýetlenen ýörite geçelgeler ýok. Şoň üçin adamlaram, awtoulaglaram, agyr gurluşyk maşynlaram çem gelen ýerden geçip dur. Özüňe seresaplyrak bolup geçäýmeseň, başga çykalga ýok. Durşuna kynçylyk”.
“Döwletiň pul serişdesi bisarpa ulanylýar”
Gepiň gerdişine görä aýtsak, gürrüňi edilýän wokzalda rekonstruksiýa işleri mundan 4 ýyl çemesi ozal geçirilipdi. Şonda wokzalyň esasy binasynda we onuň daş-töwereginde abatlaýyş işleri geçirilip, wokzalyň günbatar we günorta böleginde täze ýerasty geçelgeler gurlupdy.
Käbir ýaşaýjylar häzirki wagtda bu desgalaryň gaýtadan ýumrulmagyny “döwletiň pul serişdesini bisarpa ulanmakdan başga zat däl” diýip düşündirýärler.
“Käbir adamlar aýlyk haklaryny wagtynda alyp bilmeýärler. Emma beýleki tarapdan bolsa, häkimiýetler döwletiň pul serişdesini ýele sowurýarlar. Dört ýyllykda oturdylyp, boý alan, ýetişen agaçlaryň üstünden buldozer maşynlar bilen sürüldi” diýip, Akbibi daýza gürrüň berýär.
Soňky ýyllarda Aşgabatda süňňi abat, rekonstruksiýa edilmegine zerurulyk ýok desgalaryň-da käbirleri ýumrulyp, olaryň deregine gaýtadan täzesi gurulýar. Şeýle gurluşygyň ýene biri Aşgabadyň Türkmenbaşy şaýolunyň ugrundaky Nesimi seýilgähinde gidýär. Mundan 1 ýarym ýyl ozal rekonstruksiýa edilen bu seýilgähde häzir agyr tehinka suw çüwdürimini ýumrup, agaçlary ýer bilen ýegsan etdi.


text:
Kuba öz adaty raýatlary üçin çykyş wiza düzgünini ýatyrsa-da, häzirki wagtda kommunistleriň döwründe raýatlaryň durmuşyna girizilen bu syýahatçylyk çäklendirmelerini dowam etdirýän az sanly ýurtlar-da bar.
Olardan biri Demirgazyk Koreýa bolsa, beýlekisi Özbegistandyr.
Kubada geçen hepde güýje giren bu täze kanunyň esasynda hökümetiň 50 ýyl gowrak wagt bäri dowam etdirýän syýahatçylyk çäklendirmeleri ýatyryldy
.
Kubada 14-nji ýanwarda güýje giren migrasiýa we syýahatçylyk baradaky täze kanun esasynda, kubalylaryň aglabasy indi çykyş wizasyny alman, ýurduň daşyna syýahat edip bilerler. Şeýle-de bu kanun bu meseledäki dürli býurokratik bökdençlikleri hem ýatyrýar.
Özbegistanyň çykyş wizasy
Şol bir wagtyň özünde-de daşary ýurtlara syýahat etmek isleýän Özbegistanyň raýatlary şeýle mümkinçiliklerden peýdalanmak üçin syýahatçylyk düzgünleriniň üýtgemegine garaşmagy dowam etdirýärler. Daşary ýurda syýahat etmek isleýän özbegistanlylar çykyş wizasyny almak üçin Özbegistanyň Içeri işler ministrliginiň wiza we hasaba alyş bölüminiň ýerli edaralaryna ýüz tutmaly bolýarlar.
Özbegistanda çykyş wizasynyň bahasy 25 amerikan dollaryna barabar bolup, ol iki ýyl möhlet bilen berilýär. Raýatlar degişli dokumentleri almak üçin iş ýüzünde iki hepde garaşmaly bolýarlar. Ýöne tejribede çykyş wizasyny almak üçin ýüzlenen raýatlar köplenç 20-30, hatda käbir halatlarda birnäçe aýlap garaşmaly bolýarlar.
Resmiler çykyş wizasy hakyndaky dokumentleriň soňa goýulmagy ýa-da ret edilmegi barada raýatlara köplenç göwne makul düşündiriş bermeýärler.
Raýatlaryň ýurdy rugsatnamasyz terk etmegi bolsa olara uly möçberde jerime salynmagyna ýa-da 10 ýyldan hem gowrak türme tussaglygy bilen jezalandyrylmagyna sebäp bolup bilýär.
Degişli dokumentleriň kanuny taýdan ret edilmegine döwlet syryny bilýän, jenaýatçylyk derňewleri we sud diňlenişigi dowam edýän adamlar degişli bolup bilerler.
Özbegistanyň resmileri daşary ýurda syýahat etmek boýunça girizilen bu düzgüniň ýurdy terrorizmden goramak üçin zerurdygyny aýdýarlar.
Çäklendirmeleriň nyşany
Ýöne Özbegistanyň oppozisiýasynyň agzalary we hukuk goraýjy aktiwistler, çykyş wiza režimini ulanmak bilen hökümet ýolbaşçylarynyň özlerine basyş edýändiklerini we günbatar ýurtlary bilen gatnaşygy çäklendirýändiklerini aýdýarlar.
Geçen ýyl suratkeş Wýaçeslaw Ohunow prezident Yslam Karimowyň gyzy Gülnara Karimowa bilen deňeşdirilenden soň, resmi özbegistan onuň daşary ýurda syýahat etmegini gadagan edipdi.
Aktiwistler - Dmitriý Tihonow, Bahodir Namozow, Saida Kurbanowa, Mamirjon Azimow we Oktam Pardaýew dagylar soňky ýyllarda Özbegistanyň daşyna syýahat etmeklerine gadagançylyk girizilen ýüzlerçe adamlardan diňe käbirleridir.
Özbegistan çykyş wizasyny entek hem talap edýän ýeke-täk postsowet respublikasydyr. Hatda öz raýatlaryna syýahatçylyk çäklendirmelerini girizmekde meşhur bolan Türkmenistan hem bu düzgüni 2002-nji ýylyň ýanwar aýynda ýatyrypdy.
Ýöne Daşkent GDA agza ýurtlara syýahat etmek isleýän özbek raýatlary üçin şeýle gadagançylyklary aradan aýyrdy.
Emma 2012-nji ýylyň iýun aýynda Özbegistanyň hökümeti Täjigistana we Türkmenistana syýahat etmek isleýän özbek raýatlary üçin çykyş wiza düzgünini gaýtadan girizdi. Geçmişde Daşkendiň Türkmenistan we Täjigistan bilen aradaky gatnaşyklary wagtal-wagtal dartgynly häsiýete eýe bolupdy.


text:
Türkmenistanyň prezidentiniň BMG-niň Baş Assableýasynda öňe sürjek prinsipleri kesgitlendi. 17-nji awgustda resmi taýdan tassyklanan bu dokumentde ýurduň pozisiýasy we ileri tutýan meseleleri kesgitlendi. BMG-niň Baş Assambleýasynyň 67-nji sessiýasy Nýu-Ýorkda şu ýylyň sentýabr aýynda açylar.
Türkmenistan ýaraglaryň ýaýbaňlanmagynyň öňüni almak we ýaragsyzlanmak meselesine şu günki gün dünýä jemgyýetçiliginiň öňünde duran esasy meseleleriň biri hökmünde garaýar. Bu barada Türkmenistanyň BMG-niň Baş Assambleýasynyň 67-nji Sessiýasynda yglan ediljek prinsipleri baradaky maglumatda aýdylýar.
Türkmenistanyň Daşary işler ministrligi tarapyndan ýazylan kommentaride aýdylmagyna görä, Türkmenistan dünýäde ýaragsyzlanmak prosesine ýardam bermekçi. Ol BMG-niň Ýadro ýaraglaryň ýaýbaňlanmazlygy boýunça ylalaşygynyň işe girizilişi boýunça dialogy dowam etdirmegi aktual hasap edýär we ýaraglaryň yaybaňlanmazlygy boýunça halkara kanunlarynyň binýadyny berkitmek üçin 2013-nji ýylda ýokary derejede maslahat geçirmegi teklip edýär.
Türkmenistan Merkezi Aziýada ýadro ýaragyndan azat zonany döretmek boýunça ylalaşygyň hem ähmiýetini nygtaýar.
Şeýle-de Türkmenistan ýaragsyzlanmak meselesinde BMG bilen hyzmatdaşlyga taýýardygyny aýdýar. Takyk inisiatiwa hökmünde Türkmenistan guramanyň bu ugurdan iş alyp barýan strukturalaryny kämilleşdirmek we regionda ýaragsyzlanmak boýunça regional merkezi döretmek ýaly teklipler bilen çykyş etmegi göz öňünde tutýar.
Türkmenistanyň inisiatiwalary
Resmi maglumatlara görä, Türkmenistan BMG-niň Baş Assambleýasynyň 67-nji sessiýasynda terrorçylyga garşy göreş boýunça inisiatiwalar bilen çykyş etmekçi. Türkmenistan dünýäniň dürli künjeklerinde BMG-niň terrorçylyga garşy informasion-koordinasiýa merkezlerini döretmek boýunça öz inisiatiwasynyň ähmiýetini nygtaýar.
Türkmenistan neşäniň bikanun dolanyşygyna, bikanun pullaryň kanunlaşdyrylmagyna we terrorçylygyň maliýeleşdirilmegine garşy göreş üçin hem bilelikdäki tagallalaryň ähmiýetini nygtaýar we ozüniň bu ugurdan netijeli çäreleri yzygiderli durmuşa geçirjekdigini aýdýar.
BMG-niň Baş Assambleýasynyň 67-nji sessiýasynda Türkmenistan özüniň durnukly ösüşiň tarapdarydygyny, şeýle-de dünýä ykdysadyýetiniň ösüşi we sosial meseleleriň çözgüdi BMG-niň edaralarynyň we halkara maliýe institutlarynyň özara gatnaşyklarynyň netijeliligine bagly diýip hasap edýänligini mälim etmekçi.
Türkmenistanyň prezidenti bu halkara duşuşygynda etjek çykyşynda öz energiýa serişdeleriniň halkara bazarlaryna durnukly çykarylmagy boýunça inisiatiwasyny hem öňe sürer.
2008-nji ýylda BMG Türkmenistanyň inisiatiwasy bilen “Energiýa serişdeleriniň ynamly we durnukly tranziti” boýunça rezolýusiýany kabul edipdi.
Öz 17-nji awgustda tassyklan prinsiplerinde energiýa serişdelerini halkara bazarlaryna çykarmak ugrundaky gepleşikler prosesini ösdürmek üçin Türkmenistanyň energiýa diplomatiýasyny ulanmakçydygy aýdylýar.
Türkmenistan energiýa we ekologiýa boýunça meseleleri çözmekde hem BMG-niň roluny nygtaýar.


text:
Türkiýäniň Içeri işler ministrligi ýurtda dowam edýän korrupsiýa skandaly bilen baglanyşykly 16 sany welaýatyň polisiýa ýolbaşçysyny wezipesinden çetleşdirdi.
Ministrligiň kararynda bellenilmegine görä, wezipesinden çetleşdirilen polisiýa ýolbaşçylarynyň Ankara, Izmir, Antalýa we Diýarbekir ýaly birnäçe uly şäherden we welaýatdandygy aýdylýar. Bularyň ählisi Türkiýäniň ykdysady taýdan möhüm we köp ilatly welaýatlarynyň hataryndadyr.
Türkiýäniň Milli howpsuzlyk gullugynyň başlygynyň orunbasary hem wezipesinden çetleşdirildi. Şeýle-de, sişenbe güni Türkiýäniň hökümeti Ankara şäherinde 350 polisiýa işgärini wezipesinden boşatdy.
Türkiýede 17-nji dekabrda derňewler başlany bäri, tutuş ýurtda ýüzlerçe polisiýa işgäri wezipesinden boşadyldy ýa-da wezipesi başga ýere geçirildi.


text:
“Amnesty International” guramasynyň aýtmagyna görä, onlarça ýyllap dowam eden oýlanşyksyz ýarag söwdasy we Yraga eltilen ýaraglaryň düzgünleşdirilmändigi “Yslam döwleti” toparynyň söweşijileriniň elinde “uly möçberde dürli” ýaraglaryň jemlenmegine getirdi.
8-nji dekabrda çap bolan hasabatda “Amnesty International” guramasy “YD” toparynyň öz elindäki ýaragy Yrakda we Siriýada giň möçberde uruş jenaýatçylyklaryny amala aşyrmak üçin ulanýandygyny aýtdy.
Hasabatda söweşijileriň ýaraglaryň we harby gurallaryň aglaba bölegini Yragyň we Siriýanyň goşunyndan basyp alandygy, ýaraglaryň dünýäniň 20-den gowrak ýurdunda, şol sanda Orsýetde, Hytaýda, ABŞ-da we Ýewropa Bileleşigine agza ýurtlarynda öndürilendigi bellenýär.
“Amnesty International” “uruş jenaýatçylyklaryna” baş goşan Siriýanyň hökümet güýçleri we oppozision toparlary babatynda ýarag söwdasyna “doly gadagançylyk” girizmäge çagyrýar.


text:
Aram-aram beýik türkmen şahyry Magtymguly Pyragynyň: «Belent daglar, belentligňe buýsanma, göweçde suw bolan zer dek bolar sen!» diýen goşgy setirlerini ýatlap, oýa batýarsyň. Döwür ötýär, döwür aýlanýar, döwür täzelenýär, ady äleme dolan patyşalar ornuny başga birine berip, häkimlikden çetleşýär.
Dünýäni basyp alýan, ýeňilmezek, batyr serkerdeler öz möwritini ötürip, ornuny başga kişä goýup, özleri hiç kim bolup galýarlar. Dünýe şeýle gurlan - dünýede hemme zat üýtgemeli. Bu mizemez kanun.
Emma «Akylly ogul - irde biler, akmak ogul - giçde biler, tokmak ogul - hiçde biler» diýlişi ýaly, tokmak ogullar dünýädäki hiç bir zadyň baky däldigine, wezipe diýlen zadyň-a asla-da baky däldigine, dünýädäki her bir zadyň üýtgäp durýandygyna tä maňlaýlary daşa degýänçä düşünmeýärler. Tokmak ogullar özlerine berlen zat (wezipe, pul we ş.m.) bakydyr öýdüp pikir edýärler.
Şeýle ýagdaýlar, ýagny tokmak ogullaryň wezipä bellenişi Türkmenistanda, ýurduň Garaşsyzlygy almagy bilen kän bolup geçdi. Tokmaklaryň wezipä bellenmegi ýurduň halk hojalygynyň ähli pudagynda-da ýüz berdi: medisinada-da, maliýe-ykdysady ugurlarda-da, harby ugurlarda-da… Şunuň ýaly-da, ýurduň ilkinji prezidenti Saparmyrat Türkmenbaşy tokmak ogullardan özüne pressekretarlar hem belledi.
Olar wezipä baky gelendiris öýtdüler. Kimleri işden kowdurdylar, kimleri işe belletdiler. Biri Türkmenbaşa «Türkmenbaşy» adyny dakdyrdy. Biri patyşasyna diňe «Belent mertebeli» diýmegi ýola goýdy, biri Türkmenbaşyny “pygamber” etmäge synanyşdy. Garaz, etmedik işleri ýok. Ýaranjaňlyk syýasatyny ýola goýdular, Türkmenbaşy hakda goşgy, aýdym döretmegi ýola goýdular. Türkmenbaşydan öz hyzmatlary üçin jaý, maşyn aldylar.
Uly balyklaryň kiçi balyklary iýşi ýaly, rehimsiz haýwanlaryň ejiz haýwanlary iýşi ýaly, rehimsiz jemgyýet hem özüniň öňe çykaran kişileriniň başyny özi «iýýär». Şeýlelikde, Türkmenbaşy özüniň diri wagtynda öz pressekretarlarynyň «başyny iýdi», ýagny, olary öz buýrugy bilen işden kowdy.
Ýurtda Türkmenbaşy syýasatynyň döremegine, ösmegine, çuň kök urmagyna özleriniň propagandistik işleri hem-de şol wagt «dag ýaran demleri» bilen goldaw beren pressekretarlara soňy bilen Türkmenbaşynyň hökümetinden hiç hili iş berilmedi. Olar hut özleriniň işden kowduran adamlary ýaly, işsizleriň arasyna goşulyp, köpçüligiň siliniň içinde ýitip gitdiler.
Sen kim bolanyňda-da, çagalaryňy, maşgalaňy eklemek borjuň bolup durýar. Pressekretarlar öz guran jemgyýetlerinde, özleriniň döreden kynçylyklaryna duçar boldular: işden bir kowlan adam Türkmenbaşynyň gurup giden jemgyýetinde işe girip bilmeýär. Şeýle bolansoň, olar Türkmenbaşynyň öňünde top bolup togalanyp alan maşynlaryny taksi edinip, kireý etmäge başladylar. Şeýdip, durmuşy iteklemeli boldular.
Ertir ýene kim taksist bolarka?!
Ýetimlikde ulalansoň, hiç wagt jübüsinde doýa garna iýer ýaly puly bolmadyk Türkmenbaşy özüniň ýatlamalarynda çagajykka taksist bolmagy arzuwlandygyny, ýöne Allatagalanyň oňa has belent wezipäni berendigini ýazýar.
Taksist bolmak arzuwy Türkmenbaşynyň durmuşynda amala aşmadyk hem bolsa, onuň pressekretarlarynyň durmuşynda-ha amala aşypdyr. Olar bizi her gün diýen ýaly işe äkidýär, işden getirýär. Saklaýaň welin: «Agam, näçe berjek?» diýip soraýarlar. «Iki manat berjek» diýseň, «Üç edäý-dä» diýip ýalbarýarlar. Käte olaryň bir wagtky dag ýarýan demini ýatladasyň gelýär. Birdenem: «Pesler bilen agyz deňemek nämä gerek!» diýip, sesiňi çykaraňok. Olar özleriniň jebir beren adamlarynyň hemmesini tananoklar. Sebäbi olaryň jebir berenleri sanardan örän kän. Pressekretarlar indi olary Türkmenbaşy serdarlaryndan sowgat alan maşynlary bilen işe, toýa gatnadýarlar.
Belent daglar, belentligňe buýsanma,
Göweçde suw bolan zer dek bolar sen,
Tereň derýa, haýbatyňa guwanma,
Wagtyň ýetse, guryp, ýer dek bolar sen.
Kyýamatdan bir söz diýdim baýakda,
Garaw bardyr ýersiz urlan taýakda,
Zalymlar har bolar, galar aýakda!
Garyp, sen ýyglama, şir dek bolar sen!
(Magtymguly Pyragy)
Çoluk Möwlamow aşgabatly synçynyň edebi lakamy. Şu blogda öňe sürlen pikirler hem-de garaýyşlar awtoryň özüne degişli.


text:
Belarus Türkmenistana sürüjisiz uçarlaryny iberip başlady. Türkmen mediasyna görä, 25 we 70 kilometr aralyga niýetlenen “Buselow-M” kysymly kiçi apparatlaryň toplumy Türkmenistana ugradylyp, 290 kilometr aralyga niýetlenen “Burewestnik” sürüjisiz apparatlaryň iberilmegi barada hem gepleşikler geçirilýär.
Türkmenistanyň sürüjisiz uçarlaryň önümçiligini öz giňişliginde ýola goýmagy planlaşdyrýandygy hem habar berildi.
Belarusyň ylymlar akademiýasynda döredilip, öndürilen sürüjisiz uçarlaryň serhetçileriň, ot söndürijileriň, adatdan daşary ýagdaýlar boýunça ministrligiň we ekologlaryň işini ýeňilleşdimek üçin zerurdygy resmi maglumatda bellendi.
Türkmenistanyň Belarusdan sürüjisiz uçarlary satyn almak üçin geçirýän gepleşikleri barada 2014-nji ýylyň oktýabr aýynda prezident G.Berdimuhamedowyň Minske saparynyň dowamynda mälim edilipdi.
Belarusdan Türkmenistana sürüjisiz uçarlaryň iberilip başlanmagy Türkmenistanyň Owganystan bilen serhedindäki howpsuzlyk ýagdaýynyň dartgynlylygy, serhediň owgan tarapynda “Talybanyň” we “Yslam döwleti” toparynyň söweşijileriniň aktiwleşmegi barada berilýän habarlara gabat geldi.


text:
Garaşsyzlyk döwründe Türkmenistan gurluşyk meýdançasyna öwrüldi. Bu meýdança-da zähmet çekýän daşary ýurtlular bilen türkmenistanlylaryň iş şertleri biri-birleriniňkiden tapawutlanýar. Ýerli gurluşykçylaryň ençemesiniň sözlerinden çen tutsaň, olaryň iş şertleri Türkmenistanyň Zähmet kodeksine gabat gelmeýär.
“Häzirki işleýän gurluşyk firmamda meniň alýan aýlygym 350$. Ýöne onuň üçin men günde 11 sagat işlemeli bolýaryn. Iş wagtymyz irden sagat 8.00-da başlap, agşam sagat 19.00-da gutarýar” diýip, gurluşyk firmalarynyň birinde ençeme ýyl bäri işleýän Mesgen aýdýar.
Türkmenistanyň Zähmet kodeksiniň 4-nji bölüminiň 59-njy maddasynyň I. punktunda, iş ýerleriniň eýeçiligine garamazdan, adamlaryň iş wagty hepdede 40 sagatdan geçmeli däl diýlip görkezilen. Eger işi agyr bolan ýagdaýynda bolsa, 36 sagatdan köp işlemeli däl.
Gurluşykçylaryň normadan köp işledilmeginiň sebäbi iş buýuryjylaryň gurluşyk obýektini az möhletde ulanyşa bermek baradaky talaplary bilen baglanyşdyrylýar. Şeýle şertlerde zähmet hukuklarynyň gözden salynýandygy aýdylýar.
Gurluşyk obýektinde işçileriň iş şertleriniň talabalaýyk ýola goýulmagyna gözegçilik etmek üçin her bir gurluşyk meýdançasynda iş buýuryjynyň wekili bellenilýär. Emma olaryň öz wezipelerini talabalaýyk ýerine ýetirmeýändikleri barada aýdylýar.
"Biziň iş şertlerimize seredilmeýänliginiň sebäbi 'zakazçikleriň' şol wekilleriniň para bilen gözleriniň ýumdurylmagy bilen bagly. Şol sebäpden hem esasy agram ýönekeý gurluşykçylara düşýär" diýip, Mesgen bu problemany korrupsiýadan görýär.
35 ýaşlaryndaky başga bir gurluşykçy Şamyrat bolsa aýda diňe iki gün dynç alýandyklaryny, iş “gaýnap duran” wagty baýramçylyklarda-da işleýändiklerini gürrüň berýär. Mundan başga-da, onuň aýtmagyna görä, gurluşyk firmalarynda berilýän naharlaryň hili pes.
"Doýup bolmaýar. Naharhanada nobat hem uzyn. Soňuna galsaň, nahar ýetmeýär, ýa-da okara ýetmeýär. Şonuň üçin, ulanylan okaralara guýup berýärler” diýip, Şamyrat aýdýar.
Emma, işçileriň aýtmagyna görä, ofis işgärleriniň iş şertleri obýektde işleýänleriň iş şertlerinden düýbünden tapawutlanýar, olar üçin has oňaýly şertler döredilýär.
Gurluşyklara ençeme million dollarlyk pul serişdeleriniň goýberilýändigine garamazdan, gurluşykçylaryň aýlyklarynyň gijikdirilip berilýändigi, kämahal zähmet haklarynyň asla berilmeýän halatlarynyň hem bolýandygy aýdylýar.
Aşgabatda türk firmasynyň gurýan binasynda gurluşykçy bolup işleýän Juma, işe başlanyndan bäri bir aýdan hem köp wagtyň geçendigine garamazdan, entek hem aýlyk hakynyň berilmändigini aýdýar.
“Işe başlanyňdan iki aý soň birinji aýlygyňy alýaň. Bir aý 'gury' işlän ýaly bolýarsyň. Bizi 'ýük maşyn' ýaly işledýärler. Ýöne aýlyga gezek gelende kynçylyk çekýäris. Şolaryň biri hem aýlyk almak üçin düzülýän nobat. Sebäbi aýlyk paýlananda diňe bir adam paýlaýar. Käwagt bolsa günüň dowamynda nobata durup, puluň gutaranlygyny eşidýäris. Beýle ýagdaýlara “zakazçikleriň” wekilleri göz ýumýarlar” diýip, Juma aýdýar.
Garaşsyzlyk döwründe Türkmenistanyň has hem gözelleşýändigi resmi metbugatda yzygiderli wasp edilýär. Gurluşyk pudagynda işleýän işçileriň zähmet hukuklary barada bolsa, häzirlikçe, ne resmi metbugat dil ýarýar, ne-de hökümet resmileri.


text:
Tarikso mugt bildiş portalynyň düzgünleri ähli ulanyjylar berjay etmäge borçlydyr!
1.Ulanyjy portlada registrasiya etmäge hukugy bardyr, birnäçe setirleri dolduryp!
Ulanyjyň özi barada beren maglumatlaryna özi jogap beryändir!
2.Ulanyjy öz bildirişine neşir etmäge hukugy bardyr, eger Türkmenistanyň kanuna laýyk gelýän bolsa.
3.Ulanyjy bildiriş berende ähli maglumatlary dogry gelmelidir(Rubrika,podrubrika
bildrişiň ady suratdaka laýyk gelmelidir) eger ýalňyşlyk bolsa moderator tarapdan redaktirlenme ya-da pozulma hereketi amala aşyrylar!
4.Ulanyjy öz bildirişine neşir edende Türkmenistanyň kanuna laýyk gelyändir diyip keppilik beryändir!
5.Ulanyjy eger öz bildirişinde hyzmat hödürleýän bolsa we ol hyzmat Türkmenistanyň kanunyna görä rugsatnama borçly bolsa , ulanyjy rugsatnamany görkezmäge borçlydyr we ähli jogapkärçiligi ulanyjy öz boýnuna alýandyr!
6.Eger ulanyjyň öz bildirişinde yalňyşlyk yüze çykan ýagdaýynda,ulanyjy öz bildirişini redaktrilap düzetmelidir, öz hususy wirtual otagyna girip! Eger-de redaktrilap düzedip bolmasa ulanyjy öz bildirşini pozup täzeden dogry formatda ýazmalydyr!
7.Ulanyjy eger registrasiya etmedik ýagdaýynda portlada öz bildirişini goýmaga hukugy bardyr.
8.Ulanyjy öz parolyny we loginy gizlinlikde saklamalydyr!
9.Ulanyjy,Tarikso mugt bildiriş portalyna bäsdeş bolan (portal/saýt) hakda maglumaty neşir etmegi gadagandyr!
10.Düýbünden gadagan diskriminasiýa laýyk gelýän maglumaty neşir etmek!
Ulanyjyň hukugy ýokdyr :
1)Şol bir bildirişi günuň dowamynda 2 sapar neşir etmek!
2) Rubrika gabat gelmeýän bildirşi neşir etmek!
3)Eger-de suratdaky maglumat bildirişe laýyk gelmeyän bolsa!
4)Eger-de bildirişde okalmaýan maglumat ýazylan bolsa ya-da orfografiki tarapdan ýalňyş kän bolsa.
5)Bildirişde her-hili ssylkany ýerleşdirmek( konkurentlary,ya-da spam maglumatlary)
6)Bildirişde Türkmenistanyň kanunyna laýyk gelmeýan harytlary/hyzmatlary
ýerleşdirmek düýbünden gadagandyr!
Gadagan harytlaryň/hyzmatlaryň spisogy:
1) Türkmenistanyň kanunyna laýyk gelmeýän haryt/hyzmatlary.
2) Ýörite rugsatnama gerek bolan haryt/hyzmatlary.
3) Derman we medisina degişli harytlary.
4) Alkogol içgileri we ähli kalýan tabak,temmäki,çilim.
5) Gyzyl kitaba girizilen haýwanlar/ösümlikler.
6) Ýaryjy enjamlar,pirotehnika.
7) Ogurlanan ýa-da hökümet tarapyndan konfiskat edilen harytlar.
8) Türkmenistanyň töwereginde gözlegde bolan ähli awto-ulaglar.
9) Hökümet baýraklaryny,diplomlaryny satmak düýbünden gadagandyr.
10) Ähli gymmatbaha daşlary alyş/satyş etmek gadagandyr.
11) Ähli daşary ýurt walýutasy alyş/satyş etmek gadagandy
12) Donorskiý hyzmatlar (gan,organlar w.ş.m)
13) Edep-ekramlylygy pozýan ähli hyzmat/harytlary.
14) Ähli haryt/hyzmatlary patent tarapdan goralynan bildirşleri.
Eger-de ulanyjyň bildirişinde ýokardaky spisogyň içinden biri moderator tarapyndan ýüze çykarylsa ulanyjynyň wirtual otagy bloga girizilyändir we bildirişi düýbünden pozulýandyr!
Ähli registrasiya geçen ya-da geçmedik ulanyjy Tarikso portalyny ullanynan ýagdayynda  > bilen ygtyýarsyz razylaşýandyr! Ulanyjy ähli jogapkärçiligini öz boýnuna alýandyr!


text:
Birleşen Ştatlaryň ýokary derejeli saglyk resmisi ýurtda müňden gowrak adamyň doňuz dümewinden ölen hasaplanýandygyny we bu sanyň H1N1 wirusy ýaýraly bäri dünýä boýunça ýogalan adamlaryň bäşden birine golaýdygyny aýtdy.
Birleşen Ştatlaryň Kesellere gözegçilik we olaryň öňüni alyş merkeziniň başlygy Tomas Friden anna güni doňuz dümewiniň Birleşen Ştatlaryň 46 ştatynda «giň ýaýran» kesele öwrülendigini belledi. Ol Birleşen Ştatlarda bu kesel bilen baglanyşykly 20 müňden gowrak adamyň hassahana ýerleşdirilendigini hem sözüniň üstüne goşdy.
Dünýä saglyk guramasy aprel aýyndan bäri doňuz dümewinden 5 müňden gowrak adamyň ýogalandygyny habar berýär.


text:
Yragyň premýer-ministri Haýdar al-Abadi paýtagtyň daşyna diwar, haýat aýlamak planlaryny ret etdi.
«Bagdat ähli yraklynyň paýtagty” diýip, Abadi 6-njy fewralda çap eden beýanatynda aýtdy.
«Beýleki raýatlaryň Bagdada girmeginiň öňüni almak üçin ne diwar, ne-de haýat gurlar» diýip, ol aýtdy.
Abadi Bagdadyň howpsuzlygynyň barlag nokatlaryny gaýtadan gurmak, howpsuzlyga wehim salýan boşluklary ýapmak bilen berkidiljekdigini, şol bir wagtda-da dört million çemesi ilatly şäheriň gelim-gidiminiň aňsatlaşdyryljakdygyny belledi.
Yrak harbylary 3-nji fewralda, «Yslam döwleti» toparynyň hüjümleriniň öňüni almak üçin, Bagdadyň töwereginde howpsuzlyk päsgelçiligini gurmagyň üstünde işlenýändigini aýdypdylar.


text:
Polşada hepdäniň bazar güni geçirilen birinji tapgyr prezident saýlawlarynyň resmi netijeleri yglan edildi.
Saýlawlaryň ikinji tapgyrynda bäsleşjek kandidatlardan häzir prezidentiň wezipesini ýerine ýetiriji, polýak parlamentiniň başlygy Bronislaw Komarowskä saýlawçylaryň 41 ýarym prosenti, oppozision “Hukuk we adalat” partiýasynyň lideri Ýaroslaw Kaçinskä 36 ýarym prosenti ses berdi.
Çepçi güýçlerden kandidat G.Naperalskiý 13 prosent gowrak ses aldy. Ikinji tapgyr saýlawlaryň netijesi onuň pozisiýasyna uly derejede bagly bolar.
Ikinji tapgyr prezident saýlawlary 4-nji iýula bellendi.


text:
Netijelerini belli bir derejede çaklap bolýan hem bolsa, Azatlyk Radiosy 6-njy noýabrde Täjigistanda geçiriljek saýlawlar barada şäherde we obada ýaşaýan iki maşgala bilen söhbetdeş boldy. Söhbetdeşlikde olaryň geljekki saýlawlardan nämä garaşýandygy soraldy.
Şol maşgalalardan biri - Nurjonowlar, olar Duşanbede ýaşaýarlar.
90 ýaşyndaky garry ata Nizom Nurjonow Täjigistanyň häzirki prezidenti Rahmona ses bermegi planlaşdyrýar.
Onuň sebäbi barada Nurjonow şeýle diýýär: “Häzirki prezidentden başga dalaşgärleri tanamok. Olar şu günlerde telewizorda peýda boldular (görünýärler). Ýöne men olar barada öň hiç haçan eşitmändim. Belki, olar gowy adamlardyr, ýöne men olary tanamok. Hiç tanamaýan adamy saýlamak gaty uly töwekgellik bolup biler”.
Soňra Nurjonow sözüni dowam etdirýär: “Häzirki günde ähli tagallalar senagaty we oba-hojalyk ulgamyny ösdürmäge gönükdirilen. Men prezidentiň medeniýet ulgamyna hem has köp üns bermegini isleýärin. Biziň Duşanbede we welaýatlarda köp teatrlarymyz bar, ýöne olaryň binalarynda ençeme ýyl bäri gaýtadan abatlaýyş işleri geçirilmedi. Medeniýet ulgamy beýle harlanmaly däl. Medeniýet hem edil beýleki ulgamlar ýaly wajyp”.
Agzalýan maşgalanyň enesi 78 ýaşyndaky Parwin Hoşimowa bolsa saýlawlara gatnaşmajakdygyny aýdýar.
Parwin Hoşimowa
“Men we meniň adamym saýlaw barada ençeme sapar gürrüň etdik we birek-birege dalaşgärleriň ählisi hazirki gün Tajigistan üçin bar bolan ýeke-täk hakykatdyr diýdik. Biziň real (hakyky) garaşýan zadymyz parahatçylykdyr” diýip, Parwin ene sözüni ýene şeýle dowam etdirdi: “Pensiýalar gaty pes. Men 50 ýyl işläp, pensiýa çykdym. Men her aý 70$ pensiýa alýaryn. Bu hiç zada ýetenok. Men prezidentden azrak administratiw binalary gurup, şol puluň bir bölegi bilen sosial üpjünçiligi maliýeleşdirmegini isleýärin”.
Şol maşgalanyň gelni, 46 ýaşyndaky öý-hojalykçy Manişa Nurjonowa prezident Rahmona ses bermegi planlaşdyrýar.
Ol: “Meni biziň daş-töweregimizde yslamyň ady bilen bolýan, emma din bilen hiç hili arabaglanyşygy bolmadyk zatlar alada goýýar. Haçan-da ýaş gyzlar başyny örtmäge ýa-da kiçi ýaşda durmuşa çykmaga mejbur edilende, [Yslam galkynyşy partiýasynyň başlygy Muhiddin] Kabiri we onuň partiýasy hiç zat etmedi we bu zatlary bes etmek üçin hökümet hem ýeterlik çäre görenok” diýýär.
Öý-hojalykçy aýal Nurjonowa sözüni şeýle dowam etdirýär: “Ideal dünýäde bolan bolsak, men ýaş we ykdysadyýet, syýasat, sosial we medeniýet ugurlaryndan örän gowy aň-düşünjeli, giňişleýin bilim alan dalaşgäre ses bererdim. Ýöne biz real dünýäde ýaşaýarys. Şonuň üçin, eger prezident Rahmon öz Kabinetini doly gaýtadan täzelese we öňküleriň ýerine ukyply we başarnykly ýaşlary işe getirse, iň gowy usul bolardy. Häzirki Kabinete prezidentiň keşbi ýokaşypdyr. Adamlar kör däl, olar muny görýärler”.
Maşgalanyň 26 ýaşyndaky agtygy, käri boýunça doktor Farzona Rahmonowa hem Rahmona ses bermegi planlaşdyrýar.
Farzona Rahmonowa
“Men ýaşlar üçin has gowy mümkinçilikleriň döredilmegini isleýärin. Men meniň ýaşlarymdaky beýleki adamlar ýaly ýurdy terk etmegi planlaşdyrmaýaryn. Men biziň ýurdumyzyň hem has gowy ýaşaýyş-durmuş standartlary we has gowy saglygy saklaýyş ulgamy bolar diýip umyt edýärin” diýip, Farzona öz pikirini beýan edýär.
Soňra ol sözüni ýene şeýle dowam etdirdi: “Men häzirki wagtda wezipedäki prezidente ses bererin. Men öz aňymda Rahmonyň adyny parahatçylyk bilen baglanyşdyrýaryn. Men biziň şaýat bolan raýat urşumyzy çagalarymyňda gaýtadan başdan geçirmegini islämok”.
Gafurowlaryň maşgalasy – Täjigistanyň demirgazygyndaky Sugd welaýatynyň oba ýaşaýjylary. Olaryň saýlaw baradaky planlary şeýleräk:
Maşgaladaky 47 ýaşly eje we medeniýet merkeziniň işgäri Gülruh Gafurowa Rahmona ses bermegi planlaşdyrýar.
“Diňe işlemek üçin azatlyk bermek ýetmeýär. Prezident aýallar üçin iş orunlaryny döretmeli, ylaýta-da obalarda ýaşaýanlara. Aýlyklar hem ýokarlandyrylmaly. Biziň häzirki alýan aýlygymyz gaty pes” diýip, ol sözüni ýene şeýle dowam etdirdi: “Meniň arzuwym ähli çagalaryň, ýagny ýaş nesliň özlerine kär edinmegi üçin ýokary okuw jaýlarynda bilim almaga mümkinçilikleriniň bolmagy. Iň esasy zat hem olaryň daşary ýurt gurluşyklarynda ýa-da firmalarynda işlemäge mejbur bolman, öz okan ugurlaryndan iş tapmaga mümkinçilikleri bolmaly“.
Soňra-da Gülruh: “Men häzirki saglygy saklaýyş ulgamyndan kanagatlanamok. Sowet döwründen küýseýän zatlarymyň biri mugt saglyk ätiýaçlandyryşydyr. Häzirki wagt gowy doktorlar we keselhanalar diňe paýtagt Duşanbede bar” diýip, sözüni jemleýär.
Maşgaladaky 26 ýaşly bank işgäri Dilowar Gafurow saýlawlara gatnaşmagy planlaşdyrmaýar.
“Meniň ähli isleýän zadym gowy aýlykly işiň we daşary ýurtlara syýahat etmäge mümkinçilikleriň bolmagy. Men syýasat we ýekebara syýasatçylar bilen gyzyklanmaýaryn. Haýsy syýasatçy meniň ýaşaýşymy gowulaşdyrsa, şol hem hökümet başyna hoş gelsin”.
Maşgalanyň 22 ýaşyndaky öý-hojalykçy gelni Muhiba Gafurowa Rahmona ses bermegi planlaşdyrýar.
“Men Rahmon häkimiýet başynda wagty doguldym we ulaldym. Men başga hiç kimi tanamok. Meniň üçin bu zatlary başgaça göz öňüne getirmek kyn”.
“Men nähili üýtgeşmeleriň bolmagyny isleýändigim barada takyk bir zat aýdyp bilemok. Siz bilmeýän bir zadyňyz barada nädip arzuw edip bilersiňiz? Men beýleki syýasy sistemalary görmek üçin başga ýurtlara-da syýahat etmedim“ diýip, Muhiba gürrüň berýär.